title: 14024 Procol Harum

text: 14024 Procol Harum eli 1994 RZ on asteroidien päävyöhykkeellä sijaitseva asteroidi, jonka löysivät P. Sicoli ja P. Ghezzi Sormanossa 9. syyskuuta 1994. Asteroidi on nimetty samannimisen yhtyeen mukaan. Sen kiertoaika on 4,08 vuotta.


title: Destiny (The Jacksons)

text: Destiny on The Jacksons-yhtyeen studioalbumi, joka julkaistiin vuonna 1978.


title: Triumph (The Jacksons)

text: Triumph on The Jacksons -yhtyeen studioalbumi, joka julkaistiin vuonna 1980. 27. tammikuuta 2009 julkaistussa uudelleenjulkaisussa oli mukana kolme bonuskappaletta.


title: Jason Momoa

text: Joseph Jason Namakaeha Momoa (s. 1. elokuuta 1979) on yhdysvaltalainen näyttelijä, joka tunnetaan muun muassa rooleistaan Ronon Dexinä "Stargate Atlantiksessa", Khal Drogona "Game of Thronesissa" ja Conan barbaarina vuoden 2011 elokuvassa "Conan the Barbarian".


title: Jason Momoa

text: Momoa syntyi Honolulussa, Havaijilla, ja kasvoi Iowan Norwalkissa. Hän palasi Havaijille vuonna 1998 aloittaen uran mallina. Hän oli Havaijin vuoden malli 1999 ja juonsi vuoden 1999 Miss Teen Hawaii USA -kilpailun.


title: Jason Momoa

text:
Momoa on etniseltä taustaltaan isänsä puolelta havaijilainen ja äitinsä puolelta sekoitus saksalaista, iiriläistä ja alkuperäisamerikkalaista verta.
Momoa esiintyi vuosina 1999–2001 Jason Ioanen roolissa sarjassa "Baywatch Hawaii". Vuonna 2005 hän sai Ronon Dexin roolin "Stargate Atlantiksessa". Vuonna 2011 Momoa esiintyi kahdessa barbaarin roolissa: Conanina elokuvassa "Conan the Barbarian" ja khal Drogona HBO:n "Game of Thrones" -televisiosarjan ensimmäisellä tuotantokaudella.


title: Jason Momoa

text: Momoalla on vuosina 2007 ja 2008 syntyneet lapset näyttelijä Lisa Bonetin kanssa, minkä lisäksi näyttelijä Zoë Kravitz on Momoan tytärpuoli Bonetin aiemmasta liitosta.


title: Jason Momoa

text: Marraskuussa 2008 Momoa joutui losangelesilaisella klubilla sanaharkkaan, jonka päätteeksi häntä iskettiin olutlasilla vasten kasvoja. Särkyneen lasin aiheuttamat haavat vaativat 140 tikkiä ja Momoan kasvoihin jäi välikohtauksesta pysyvät jäljet. Hyökkääjä tuomittiin viiden vuoden vankeusrangaistukseen.


title: Jason Momoa

text: Kesäkuussa 2014 Momoa valittiin näyttelemään Vesimiestä supersankarielokuvassa "". Hän esiintyi merkittävämmässä roolissa vuonna 2017 elokuvassa "Justice League" ja esiintyy myös vuonna 2018 hahmon omassa sooloelokuvassa "Aquaman".


title: Bulbulirastas

text: Bulbulirastas ("Arcanator orostruthus") on harvinainen afrikkalainen kapinmesikkolaji. Se kasvaa noin 17 senttimetriä pitkäksi. Sen selkäpuoli on oliivinvihreä, vatsapuoli vaaleampi ja kirjava. Toisinaan laji luetaan kuuluvaksi heimoon Modulatricidae .


title: Bulbulirastas

text: Lajia tavataan subtrooppisissa ja trooppisissa vuoristometsissä Mosambikissa ja Tansaniassa. Se on vaarantunut elinympäristönsä pirstaleisuuden ja pienenemisen takia. Lajin esiintymisalueen ala on noin 6 100 neliökilometriä ja populaation koko 10 000–20 000 yksilöä. Tansanian Udzungwavuoristossa elää alalaji "sanjei" ja Itä-Usambarassa alalaji "usambara".


title: Bulbulirastas

text: Bulbulirastas liikkuu metsän alikasvoksessa erityisesti runsaan inkiväärikasvuston ("Zingiberaceae") suojassa, ja syö lehvästön hyönteisiä ja muita pieniä selkärangattomia.


title: Hanna Falk

text: Hanna Falk (s. 5. heinäkuuta 1989) on ruotsalainen maastohiihtäjä.


title: Hanna Falk

text: Maastohiihdon maailmancupiin Falk osallistui ensimmäisen kerran Tukholman sprintissä kaudella 2006–2007. Ensimmäisen voittonsa hän saavutti kolmannessa maailmancupin kilpailussaan Düsseldorfin vapaan hiihtotavan sprintissä joulukuussa 2009. Myöhemmin samalla kaudella hän voitti perinteisen hiihtotavan sprinttikilpailun Otepäässä. Sprintticupin kokonaispisteissä hän oli viides. Kaudella 2010–2011 hän oli toinen Liberecin sprintissä sekä kaudella 2016–2017 kolmas Davosin ja Toblachin vapaan ja Drammenin perinteisen hiihtotavan sprinteissä. Hän sijoittui kauden 2016–2017 sprintticupissa kolmanneksi. Kaudella 2017–2018 hän voitti Dresdenin vapaan hiihtotavan sprintin ja oli Lahden vapaan sprintissä kolmas. Hän voitti vapaan hiihtotavan sprintin Falunin finaalitapahtumassa. Sprinticupissa hän sijoittui neljänneksi.


title: Hanna Falk

text: Junioreiden MM-kilpailuissa Falk oli Ruotsin joukkueen mukana saavuttamassa viestihopeaa kahdesti vuosina 2008 ja 2009. Oslon MM-kilpailuissa 2011 hän oli vapaan hiihtotavan sprintissä yhdestoista. Lahdessa 2017 hän sijoittui vapaan sprintissä neljänneksi ja perinteisen 10 kilometrillä 15:nneksi. Pyeongchangin olympialaisissa 2018 hän oli perinteisen sprintissä viides ja 10 kilometrin vapaalla 21:s.


title: Koivuniemi

text: Koivuniemi voi tarkoittaa seuraavia:


title: Vesna Fabjan

text: Vesna Fabjan (s. 13. maaliskuuta 1985 Zgornja Besnica, Kranj, Jugoslavia) on slovenialainen maastohiihtäjä.


title: Vesna Fabjan

text: Fabjan sijoittui viidenneksi junioreiden MM-kilpailujen vapaan hiihtotavan sprinttikilpailussa Strynissä 2004. Seuraavana talvena hän voitti kultaa Innsbruckin universiadien sprintissä ja osallistui ensimmäisen kerran aikuisten arvokilpailuihin Oberstdorfin MM-kilpailuissa. Sapporon MM-kisoissa 2007 hän oli Petra Majdičin kanssa parisprintissä yhdeksäs. Liberecin MM-kilpailuissa 2009 hän oli henkilökohtaisessa sprintissä 16:s. Vancouverin olympialaisissa 2010 hän oli Katja Višnarin kanssa parisprintissä kymmenes. Oslon MM-kilpailuissa 2011 hän sijoittui vapaan hiihtotavan sprintissä neljänneksi. Sotšin olympialaisissa 2014 Fabjan saavutti pronssia vapaan hiihtotavan sprintissä.


title: Vesna Fabjan

text: Fabjan sijoittui maailmancupin henkilökohtaisessa sprinttikilpailussa ensimmäisen kerran kymmenen parhaan joukkoon oltuaan viides Rybinskissä joulukuussa 2007. Ensimmäisen palkintosijansa hän sai oltuaan kolmas Düsseldorfin vapaan hiihtotavan sprintissä kaudella 2009–2010. Ensimmäisen voittonsa hän saavutti Rybinskin vapaan hiihtotavan sprinttikilpailussa 22. tammikuuta 2010. Parisprintin maailmancupkilpailussa hän sijoittui Katja Višnarin kanssa toiseksi Rybinskissä 2010. Fabjan oli Düsseldorfin vapaan hiihtotavan sprintissä kolmas myös kaudella 2010–2011. Samalla kaudella hän voitti Rybinskin vapaan hiihtotavan sprintin. Hän sijoittui kolmanneksi Szklarska Poręban vapaan hiihtotavan sprintissä kaudella 2013–2014.


title: Hebrew Union College

text: Hebrew Union College-Jewish Institute of Religion on vanhin juutalainen seminaari Amerikan mantereella ja tärkein reformijuutalainen seminaari. Sillä on toimipisteet Cincinnatissa, New Yorkissa, Los Angelesissa ja Jerusalemissa. Jerusalemissa se on Israelin ainoa reformijuutalaisia rabbeja kouluttava laitos.


title: Hebrew Union College

text: HUC:in perusti rabbi Isaac Mayer Wise Cincinnatiin vuonna 1875.


Iskelmälaulaja Arokanto ja Viihdeorkesteri Tempo on suomalaisen laulajan Markku Arokannon studio-albumi vuodelta 1983. Tuottaja oli Upi Sorvali.


title: Álvaro Domínguez

text: Álvaro Domínguez Soto (s. 15. toukokuuta 1989 Madrid, Espanja) on espanjalainen jalkapalloilija. Hän edustaa Saksan Bundesliigassa pelaavaa Borussia Mönchengladbachia. Domínguez on pelipaikaltaan keskuspuolustaja, mutta on pelannut ajoittain myös vasempana laitapuolustajana.


title: Álvaro Domínguez

text: Domínguez on Atlético de Madridin kasvatti, ja ennen nousua edustusjoukkueeseen hän pelasi kuuden vuoden ajan Atléticon juniorijoukkueissa. Domínguez teki virallisen debyyttinsä edustusmiehistössä lokakuussa 2008 Mestarien liigan ottelussa Liverpoolia vastaan. Domínguez solmi ensimmäisen ammattilaisopimuksensa kuitenkin vasta marraskuussa 2009. Sen oli määrä pitää nuori topparilupaus kasvattajaseuransa riveissä aina kesäkuuhun 2013 asti. Urallaan Atléticossa Domínguez voitti Eurooppa-liigan kahdesti (2010 ja 2012) sekä UEFA Super Cupin yhden kerran (2010).


title: Álvaro Domínguez

text: Domínguez siirtyi Borussia Mönchengladbachiin kesäkuussa 2012. Sopimus seuran kanssa on viisivuotinen.


title: Álvaro Domínguez

text: Domínguez edusti Espanjaa eri ikäkausimaajoukkueissa. Hän edusti maataan syys–lokakuussa 2009 pelatussa alle 20-vuotiaiden MM-turnauksessa Egyptissä. Kesällä 2011 Domínguez oli mukana voittamassa alle 21-vuotiaiden Euroopan-mestaruutta Tanskassa järjestetyssä lopputurnauksessa. Ensiesiintymisensä Espanjan A-maajoukkueessa hän teki toukokuussa 2012 pelatussa maaottelussa Serbiaa vastaan, jonka Espanja voitti lukemin 2–0.


title: Álvaro Domínguez

text: Madridissa varttuneen Domínguezin esikuvia ovat 1990-luvun Atlético-tähdet Kiko ja Diego Simeone. Suurin idoli on kuitenkin Fernando Torres, joka Domínguezin tavoin nousi Atléticon nuorisojoukkueiden kautta edustusjoukkueeseen.


title: Matti Eerikäinen

text: Matti Eerikäinen on suomalainen meteorologi, joka on työskennellyt meteorologina sekä säätuottajana Neloskanavan uutistoimituksessa Nelosen uutisissa ja Helsingin Sanomien tv-säässä. Hän on toiminut myös juontajana humoristisessa asiaohjelmasarjassa Eerikäinen ekolomalla, jota esitettiin kesällä vuonna 2008 Nelosella. Sarjan vieraina nähtiin pääasiassa suomalaisia julkisuuden henkilöitä ja ympäristöalan asiantuntijoita. Eerikäinen on opiskellut ilmakehätieteitä Helsingin yliopistossa.


title: Markku Arokanto

text: Markku Arokanto on suomalainen laulaja, näyttelijä ja teatteriohjaaja, jonka ensisingle julkaistiin 1982. Arokannon ainoa LP-levy ilmestyi Sinetti-levymerkillä vuonna 1983. Arokanto toimi dragshow-esiintyjänä 1980-luvulla. Arokanto on näytellyt muutamissa elokuvissa sekä TV:n Studio, studio -ohjelmassa 1980-luvulla.


title: Markku Arokanto

text: 2000-luvulla Arokanto on toiminut ohjaajana ja dramaturgina etenkin Kapsäkki-musiikkiteatterissa ja lastenteatteri Hevosenkengässä.


title: Tears of the Sun

text: Tears of the Sun (televisioesityksessä Suomessa myös nimellä "Tears of the Sun – auringon kyyneleet") on Antoine Fuquan ohjaama sotaelokuva, jonka pääosaa, luutnantti Watersia, esittää Bruce Willis. Elokuva sijoittuu Nigeriaan ja Nigerian ja Kamerunin rajalle.


title: Tears of the Sun

text: Elokuva käsittelee keskikokoista erikoisjoukkoryhmää, jonka riveihin kuuluvat luutnantti Waters, lääkintämies Doc, Red, Zee, Flea, Lake, Silk ja Slo.


title: Tears of the Sun

text: Elokuva alkaa Nigerian tilannetta käsittelevästä uutispätkästä, jossa aluksi kerrotaan, että fulani-muslimit ovat voitolla ja että etelän kristityt ovat häviämässä, etnisiä puhdistuksia suoritetaan ja lopuksi USS Harry S. Trumanin kannelta ilmoitetaan, että Nigerian presidentti perheineen on murhattu. Ryhmä lähetetään hakemaan Lena Kendricks, pappi ja kaksi nunnaa. Kendricks on amerikkalainen lääkäri, joka on muuttanut Nigeriaan, papin ja nunnien on itse valittava, haluavatko he lähteä, mutta tohtori Kendricks on ykköskohde.


title: Tears of the Sun

text: Ryhmä lähtee matkaan, hyppää joen yllä pois koneesta ja ottaa yhden työskentelijän hellävaraiseen kuulusteluun, ja kysyy, tunteeko tämä tohtoria. Työntekijä nyökkää ja vie ryhmän, tarkemmin sanottuna Docin ja Watersin, tohtorin luo. Tohtori Kendricks ei suostu lähtemään ilman potilaitaan. Hetkellisen kiistelyn jälkeen Waters suostuu ottamaan kävelemään pystyvät. Kun he lähtevät matkaan, nunnat ja pappi sanovat, etteivät halua lähteä, joukko lähtee. Levähdystauolla he kohtaavat vihollisryhmän, joka menee heidän ohitseen, mutta peränpitäjä huomaa tohtorin ja on ampumassa hänet, mutta Waters tappaa hänet viiltämällä kaulavaltimon.


title: Tears of the Sun

text: Seuraavana aamuna he pääsevät laskeutumispaikalle. Ryhmä heittää keltasavukranaatit koptereita varten. Samaan aikaan kylässä papin pää leikataan irti.


title: Tears of the Sun

text: Kaksi kopteria saapuu, ja Kendricks ihmettelee ääneen, miksei toinen kopteri laskeudu, johon Waters vastaa: "Sen tehtävä on suojella meitä". Tohtorille selviää, että Waters oli noudattanut käskyään tuoda Kendricks ja että tämä oli pettänyt häntä. Kopterit lähtevät, pian Waters kuitenkin päättää palata, ja laittaa kopteriin ne, jotka ovat hitaimpia kävelemään, kuten lapset. Kopterit lähtevät uudestaan, ja pian he saavat viestin USS Harry S. Trumanilta, jossa johto tiedustelee, miksi kopteri on täynnä pakolaisia, Waters vastaa: "Sitä on vaikea selittää".


title: Tears of the Sun

text: Ryhmä löytää pian kylän, jossa suoritetaan etnistä puhdistusta. Ryhmä valtaa kylän, ja he joutuvat tappamaan yhden AK-47-rynnäkkökiväärillä varustetun lapsisotilaan.


title: Tears of the Sun

text: Kylän valtauksen jälkeen yksi kristityistä paljastuu petturiksi, kun tämä yrittää paeta, ryhmä ampuu tämän ja asettaa ruumiiseen boobey-ansan. Hetken kuluttua kaksi kristittyä osoittautuvat presidentin pojaksi ja tämän henkivartijaksi, Kendricks kertoo, että oli tiennyt koko jutun alusta asti. Nyt ryhmä saa tietää, miksi fulanit haluavat ryhmän, koska se kuljettaa presidentin poikaa.


title: Tears of the Sun

text: Yöllä Waters kertoo muulle tiimille, että hän ei ole pehmo, kun hän käski koptereita palaamaan, hänellä ei ollut muuta vaihtoehtoa. Muutaman tunnin kuluttua fulanit löytävät jäljittimen, ja sitä kantavan ruumiin, he laukaisevat vahingossa ansan, joka räjäyttää muutaman muslimin ilmaan. Tiimi lähtee juoksemaan, hetken kuluttua he saapuvat heinäiselle aukiolle, jossa Lake kuulee ääniä heinien seasta, se osoittautuu vain piikkisiaksi, mutta pian Lakea ammutaan käteen, mutta Doc toteaa sen vain siistiksi osumaksi olkapäähän, ja että Lake selviää, tämän jälkeen Doc hoitaa haavan.


title: Tears of the Sun

text: Pian alkaa taistelu, jossa ei oikeastaan kuin huudeta käskyjä ja ammutaan. Taistelun alku päättyy, mutta Slo todetaan kuolettavasti haavoittuneeksi ja Kendricks tajuttomaksi; myös presidentin pojan henkivartija Okeze todetaan kuolleeksi. Pian alkaa todellinen taistelu, jossa Red asettaa Claymore-miinan ansaksi, ja miina vie mukanaan kolme vihollista. Waters pyytää ilmatukea, ja he saavat sitä, mutta lentokoneilla kestää hetki tulla paikalle.


title: Tears of the Sun

text: Watersin täytyy rauhoitella Arthuria, presidentin poikaa, jotta he saisivat tohtorin, jota luutnantti on alkanut kutsua jo Lenaksi, kannettua pois. Tämän jälkeen ryhmä vetäytyy. Pian Watersia osuu käteen, mutta hän jatkaa kantamista, mutta Lena pystyy jo kävelemään. Luutnantti käskee Arthuria ja Lenaa menemään Kamerunin rajalle loppujen kristittyjen kanssa. Tämän jälkeen useat ryhmän sotilaat kuolevat, ilmatukihävittäjät lähestyvät kilometri kilometriltä, ja sotilaita, niin ryhmän kuin muslimienkin, kuolee minuutti minuutilta. Pian kristityt ovat rajalla, mutta heitä ei päästetä yli. Waters on Lenan ja Arthurin kanssa jo melkein portilla, kun hän näkee Zeen haavoittuvan, hän palaa Zeen luo, ja kutsuu Docin.


title: Tears of the Sun

text: Doc epäilee Redin kuolleen, mutta hän on kunnossa. Pian Rediä kuitenkin ammutaan käteen, ja hän lähtee Docin, Zeen ja Watersin luokse, Doc on ainoa, joka ei ole haavoittunut.


title: Tears of the Sun

text: Hävittäjien avulla amerikkalaissotilaat torjuvat hyökkäyksen. Lena pelkää, että koko loppuryhmäkin on kuollut. Pian kuitenkin Doc, Red, Waters ja pahoin haavoittunut Zee kävelevät ulos savusta, Zee muiden auttamina.


title: Ruskokurkkuapali

text: Ruskokurkkuapali ("Apalis porphyrolaema") on herttuihin kuuluva varpuslintu. Lajia tavataan Burundissa, Kongon demokaatisessa tasavallassa, Keniassa, Ruandassa, Tansaniassa ja Ugandassa.


title: Kokkola (täsmennyssivu)

text: Kokkola voi tarkoittaa seuraavia:


title: Addax Team

text: Addax Team oli espanjalainen autourheilutalli, joka kilpaili GP2-sarjassa kaudet 2009–2013.


title: Addax Team

text: Addax Team syntyi kun Alejandro Agag osti Adrián Camposin GP2-tallin. Kauppa koski vain Campos-tallin GP2-toimintoja, eikä vaikuttanut sen toimintaan muissa luokissa. Kausi 2009 oli Addaxin ensimmäinen. Talli sijoittui toiseksi kausina 2009 ja 2010. Vuonna 2011 Addax oli ensimmäinen.


title: Addax Team

text: Addax Team osallistui myös Aasian GP2-sarjaan ja kaudella 2010 alkaneeseen GP3-sarjaan, jossa talli sijoittui kahdeksanneksi molempina osallistumisvuotenaan. Tiimi keräsi molemmilta kausiltaan myös kaksi palkintokorokesijoitusta mutta voittoja ei kohdalle osunut.


title: Addax Team

text: Talli lopetti toimintansa GP3:ssa ja siirtyi keskittymään pelkästään GP2:iin. Vuoden 2013 päätteeksi talli vetäytyi GP2-sarjasta ja Campos Racing korvasi tallin ja teki paluun sarjaan kaudeksi 2014.


title: Addax Team

text: • GP2-finaali 2011 oli GP2-kauden 2011 ulkopuolinen finaali.


title: Godigisel

text: Godigisel tai Godegisel (359–406) oli vandaalien kuningas ja kahden vandaalikuninkaan, Gunderikin ja Geiserikin, isä. Gunderikin äiti oli Godigiselin virallinen puoliso ja Geiserikin äiti puolestaan jalkavaimo.


title: Godigisel

text: Godigisel kuoli taistelussa lähellä Reiniä vuonna 406. Hänen kuolemansa jälkeen vandaalit siirtyivät Galliaan ja sieltä edelleen Espanjaan.


title: Unto Räty

text: Unto Räty (11. marraskuuta 1915 Virolahti – 1. elokuuta 2000 Helsinki) oli suomalainen pikakirjoittaja ja eduskunnan pöytäkirjatoimiston päällikkö. Hänellä oli pikakirjoituksen suurmestarin arvo.


title: Unto Räty

text: Räty kirjoitti ylioppilaaksi Sortavalan lyseosta vuonna 1934. Hän suoritti Helsingissä teologisen erotutkinnon vuonna 1941 ja filosofian kandidaatin tutkinnon vuonna 1947. Aluksi hän työskenteli uskonnon ja psykologian opettajana. Vuodesta 1936 hän työskenteli eduskunnan pikakirjoittajana ja talletti muun muassa sotasyyllisyysoikeudenkäynnin. Eduskunnan pikakirjoituskanslian, joka sittemmin muuttui pöytäkirjatoimistoksi, päällikkönä hän toimi vuosina 1956–1978. Jatkosodassa hän toimi sotilaspastorina.


title: Unto Räty

text: Unto Räty jatkoi pikakirjoitustehtävissä vielä eläkkeelle jäätyäänkin. Hän opetti Kansanvalistusseuran kirjeopistossa pikakirjoitusta noin 35 vuoden ajan. Vuosina 1966–1979 hän oli Suomen Pikakirjoittajayhdistyksen puheenjohtaja sekä 28 vuoden ajan Pikakirjoituslehden päätoimittaja. Yhdessä Leo Kailan kanssa Räty julkaisi vuonna 1966 pikakirjoituksen lyhennysoppikirjan "Opi lyhentämään".


title: Unto Räty

text: Pikakirjoituksen kansainvälisessä järjestössä Interstenossa Räty osallistui kilpailijana Wiesbadenin kongressiin 1961 ja Prahan kongressiin 1963. Hän oli järjestön keskuskomitean jäsen vuosina 1963–1993 ja sai kunniajäsenen arvon Amsterdamin kongressissa 1995.


title: Aion: The Tower of Eternity

text: Aion on korealaisen NCsoftin vuonna julkaisema, fantasiateemainen, MMORPG-peli. Peli yhdistää pelaaja–vastaan–pelaaja-rakennetta pelaaja–vastaan–ympäristö-osioihin. Hahmoluokkia on kuusi ja jokainen lisäksi erikoistuu eri ammatteihin. Pelaajat voivat pelata peliä myös ryhmänä.


title: Aion: The Tower of Eternity

text: Peli on julkaistu vuonna 2008 Etelä-Koreassa ja Euroopassa lokakuussa 2009.


title: Harmaa-apali

text: Harmaa-apali ("Apalis chirindensis") on herttuihin kuuluva varpuslintu. Lajia tavataan Mosambikin ja Zimbabwen vuoristometsissä, kuten Chirindan metsässä, Chimanimanin alueella, ja Gorongosan kansallispuistossa.


title: Harmaa-apali

text: Harmaa-apali on harmaaselkäinen ja valkovatsainen lintu.


title: Nicolaus II Bernoulli

text: Nicolaus II Bernoulli (myös "Niklaus" ja "Nikolaus", 6. helmikuuta 1695 Basel – 31. heinäkuuta 1726 Pietari) oli sveitsiläinen matemaatikko. Hän oli yksi monista Bernoulli-suvun matemaatikoista. Hän työskenteli enimmäkseen käyrien, differentiaaliyhtälöiden ja todennäköisyyden parissa.


title: Sakaiminato

text: Sakaiminato () on Japanin kaupunki Honshūn saarella Chūgokun tai San’inin alueella Tottorin prefektuurissa. Se sijaitsee Yumigahaman niemimaan pohjoiskärjessä Nakaumijärven ja Japaninmeren Mihonlahden välissä prefektuurin länsiosassa Matsuen kaupungin itäpuolella. Sakaiminatossa on 34 972 asukasta (vuonna 2015) ja sen pinta-ala on 29,02 neliökilometriä.


title: Sakaiminato

text: Sakaiminaton kauppala perustettiin vuonna 1954 kuuden kunnan kuntaliitoksen myötä, ja kaupunki siitä tehtiin vuonna 1956. Siellä on merkittävä Japaninmeren rannikon kauppa- ja kalastussatama. Sakaiminato tunnetaan mangapiirtäjä Shigeru Mizukin kotipaikkana, ja siellä onkin häneen luomaansa "Gegege no Kitarō" -sarjaan liittyviä nähtävyyksiä, kuten Mizuki Shigeru Road "yōkai"-hahmoja esittävine patsaineen ja Shigeru Mizukin museo. Sakaiminatoa palvelevat JR Nishi-Nihonin Sakai-linja ja kaupungin alueella sijaitseva Yonagon lentoasema.


title: Jack Vincent

text: Jack Vincent (6. maaliskuuta 1904 Lontoo – 3. heinäkuuta 1999 Pietermaritzburg, Etelä-Afrikka) oli englantilainen lintutieteilijä, sotilasarvoltaan eversti.


title: Jack Vincent

text: Vincent muutti 21-vuotiaana Etelä-Afrikkaan, missä hän työskenteli kahdella maatilalla Richmondin alueella Natalin provinssissa. 1920-luvulla hän palasi Englantiin ja ryhtyi keräämään lintuja British Museumille. 20-luvun lopulla ja 30-luvun alussa hän teki amiraali Hubert Lynesin seurassa useita lintutieteellisiä retkiä Itä-, Keski- ja eteläiseen Afrikkaan. Merkittävin retki oli Mosambikin Mount Namulille suuntautunut vuonna 1932. Tällä retkellä Vincent löysi tieteelle uusina lintulajeina muun muassa bulbulirastaan ("Modulatrix orostruthus").


title: Jack Vincent

text: Vincent avioitui skottilaisen Mary Russellin kanssa Kapkaupungissa 1934. Vuonna 1935 he ostivat maatilan Natalista Mooi-joelta.


title: Jack Vincent

text: Toisessa maailmansodassa Vincent palveli everstinä Natal Carbineers joukko-osastossa Itä- ja Pohjois-Afrikassa. 1942 Vincent sai komennuksen Britannian armeijaan Haifaan Palestiinaan. Sodan jälkeen hänelle myönnettiin Brittiläisen imperiumin ritarikunnan jäsenyys (MBE).


title: Jack Vincent

text: Vuonna 1949 Vincent sai American Ornithologists' Unionin kirjeenvaihtajajäsenyyden, ja hänet valittiin Natal Parks Boardin ensimmäiseksi johtajaksi. Järjestö näytteli merkittävää osaa leveähuulisarvikuonon suojelussa KwaZulu-Natalin alueella 1950-luvulla. Vincent toimi "The Ostrich"in, Etelä-Afrikan lintutieteellisen yhdistyksen julkaisun toimittajana 1940-luvun lopulta 1950-luvun alkupuolelle. Vuosina 1963–1967 Vincent osallistui International Council for Bird Preservationin (ICBP), nykyään BirdLife International, toimintaan, ja hänet palkittiin työstään WWF:n kultaisella mitalilla. Vincent jäi eläkkeelle 1974.


title: Jack Vincent

text: Vaimonsa Maryn kuoltua 1989 Vincent muutti Pietermaritzburgiin. 1993 Kwa-Zulu-Natalin yliopisto myönsi hänelle kunniatohtorin arvon. "Paraxerus vincenti"-oravalaji on nimetty hänen kunniakseen.


title: Belgica antarctica

text: Belgica antarctica on surviaissääskiin kuuluva hyönteislaji. Se on Etelämantereen ainoa hyönteinen ja 2–6 mm pituudestaan huolimatta mantereen suurin kokonaan maalla elävä eläinlaji.


title: Belgica antarctica

text: "Belgica antarctica" on sopeutunut monin tavoin Etelämantereen ankariin olosuhteisiin. Antarktiksen lyhyen kesän takia "B. antarctica"n toukkakehitys kestää kaksi vuotta. Toukat ovat väriltään tummia, jolloin niihin absorboituu enemmän Auringon lämpöä. Luultavasti pigmentti myös suojaa kudoksia ultraviolettisäteilyltä. Toukat elävät ryhmissä jolloin niiden aineenvaihdunnan tuottama lämpö ei pääse haihtumaan helposti. Toukat elävät mantereen rannikkoalueella tilapäisissä lammikoissa, jotka voivat muodostua niin sulamisvesien kuin merivedenkin vaikutuksesta. Tämän vuoksi ne sietävät elinympäristössään huomattavaa suolapitoisuutta, laajaa pH-aluetta ja muiden surviaissääskien tapaan selviytyvät myös erittäin vähähappisessa ympäristössä. Toisaalta ne selviytyvät myös omien ruumiinnesteidensä jäätymisestä ja voivat kuivuessaan tai altistuessaan merivedelle menettää nestettä jopa 35% ruumiinpainostaan.


title: Belgica antarctica

text: Aikuinen sääski elää vain noin kymmenen päivän ajan. Aikuiset yksilöt ovat siivettömiä, mikä luultavasti vähentää niiden riskiä tempautua Etelämantereen ankarien tuulien mukaan.


title: Jazz-Espa

text: Jazz-Espa on Suomen Jazzliiton järjestämä vuotuinen konserttisarja Helsingissä, jossa heinäkuun jokaisena arkipäivänä kuullaan ilmaiskonsertteja Esplanadin lavalla.


title: Inou Rie

text: Inou Rie (s.1967) on japanilainen näyttelijä, joka on näytellyt Sadako Yamamuraa elokuvissa "Ringu" (1998) ja "Ringu 2" (1999). Hän on esiintynyt myös elokuvassa "Inugami" vuonna 2001.


title: Aleksei Petuhov

text: Aleksei Petuhov (s. 28. kesäkuuta 1983) on venäläinen maastohiihtäjä.


title: Aleksei Petuhov

text: Petuhov sai junioreiden MM-kilpailuissa hopeaa 30 kilometrin vapaan hiihtotavan yhteislähtökilpailussa Sollefteåssa 2003. Liberecin MM-kilpailuissa 2009 hän oli sprinttikilpailussa yhdeksäs. Vancouverin olympialaisissa 2010 Petuhov oli parisprintissä pronssilla Nikolai Morilovin kanssa. Val di Fiemmen MM-kilpailuissa 2013 Petuhov voitti maailmanmestaruuden parisprintissä, parinaan Nikita Krjukov. Sotšin olympialaisissa 2014 hän sijoittui vapaan hiihtotavan sprintissä kahdeksanneksi. Falunin MM-kilpailuissa 2015 hän sai Krjukovin kanssa hopeaa vapaan hiihtotavan parisprintissä.


title: Aleksei Petuhov

text: Petuhov sijoittui maailmancup-kaudella 2008–2009 toiseksi vapaan hiihtotavan sprinttikilpailuissa Rybinskissä ja Valdidentrossa. Sprintticupissa hän sijoittui kuudenneksi. Seuraavalla kaudella hän voitti vapaan hiihtotavan sprintin Düsseldorfissa sekä sijoittui Rybinskissä ja Oslossa toiseksi sekä Davosissa kolmanneksi myös vapaan tyylin sprinteissä. Lisäksi hän oli voittamassa parisprinttiä Düsseldorfissa ja Rybinskissä. Sprintticupissa hän sijoittui kolmanneksi.


title: Aleksei Petuhov

text: Kaudella 2010–2011 Petuhov voitti Rybinskin vapaan hiihtotavan sprintin ja oli toinen Davosin vapaan hiihtotavan sprintissä sekä Tour de Skin prologissa Oberhofissa. Sprintticupissa hän oli neljäs. Kaudella 2011–2012 hän sijoittui toiseksi Düsseldorfin vapaan hiihtotavan sprintissä ja voitti Davosin vapaan hiihtotavan sprintin. Tour de Skillä hän oli toinen Oberstdorfin sprintissä. Hän voitti lisäksi parisprintin Milanossa. Sprintticupissa hän sijoittui neljänneksi.


title: Aleksei Petuhov

text: Kaudella 2012–2013 Petuhov sijoittui kolmanneksi Quebecin sprintissä. Kaudella 2013–2014 hän oli toinen Lahden ja kolmas Nové Měston maailmancupkilpailussa. Kaudella 2014–2015 hän sijoittui toiseksi Davosin vapaan hiihtotavan sprintissä ja voitti Otepään vapaan hiihtotavan parisprintin. Sprintticupissa hän oli neljäs.


title: Juhani Salakka

text: Juhani Salakka (13. syyskuuta 1950 Lahti – 17. helmikuuta 2015) oli suomalainen painonnostaja.


title: Juhani Salakka

text: Salakka sijoittui Moskovan 1980 olympialaisten alle 67,5 kilogramman sarjassa kymmenenneksi. MM-kilpailuissa hän sijoittui yhteistuloksissa parhaimmillaan yhdeksänneksi vuonna 1979 ja 15:nneksi vuonna 1977. EM-kilpailujen yhteistuloksissa hän oli yhdeksäs vuonna 1980, yhdestoista vuonna 1977, kahdestoista vuosina 1976 ja 1978 sekä neljästoista vuonna 1975. Hän voitti Pohjoismaiden mestaruuden vuosina 1975, 1977, 1978, 1979 ja 1982.


title: Juhani Salakka

text: Seuratasolla Salakka edusti Lahden Reipasta, Nastolan Nopsaa, Lahden Ahkeraa, Lahden Atomia, Karhulan Urheilijoita ja Sunilan Sisua. Hän voitti Suomen mestaruuden alle 67,5 kilon sarjassa vuosina 1976–1980. Vielä 45-vuotiaana vuonna 1996 hän saavutti alle 69-kiloisissa SM-pronssia.


title: Juhani Salakka

text: Salakan uran parhaat tulokset alle 67,5 kilon sarjassa olivat 132,5 kg tempauksessa, 161 kg työnnössä sekä 290 kg yhteistuloksessa. Ne kaikki olivat Suomen ennätyksiä. Alle 75 kilon sarjassa hänen parhaat tuloksensa olivat 140 kg tempauksessa, 170 kg työnnössä ja 310 kg yhteistuloksessa.


title: Juhani Salakka

text: Salakka oli Suomen Painonnostoliiton toiminnanjohtaja vuosina 1975–1991. Hän toimi keppijumpan kehittäjänä ja kouluttajana.


title: Juhani Salakka

text: Salakka menehtyi keuhkokuumeeseen 17. helmikuuta 2015 64-vuotiaana.


title: Yaot

text: Yaot ovat afrikkalainen etninen ryhmä. He elävät pääosin Malawissa, Tansaniassa ja Mosambikin pohjoisosassa. Heitä on yhteensä noin kaksi miljoonaa, joista puolitoista miljoonaa Malawissa.. Useimmat ovat muslimeita.


title: Yaot

text: 1800-luvulla rannikolla asuneet yaot rikastuivat käymällä kauppaa sisämaan kansojen ja rannikolle purjehtivien arabien välillä. Tärkein kaupan kohde olivat orjat.


title: Maarjärven seisake

text:
Maarjärven seisake (, ratakm 251+792) oli Uudenkaupungin radan varressa sijainnut lakkautettu seisake. Se perustettiin Vehmaalle vuonna 1933. Seisake lakkautettiin toukokuussa 1990.
Entistä seisakkeesta joitakin satoja metrejä Uudenkaupungin suuntaan on resiinavaja edelleen pystyssä.


title: Tapio Kinnunen

text: Asko Tapio Kinnunen (s. 18. tammikuuta 1954 Reisjärvi) on suomalainen painonnostaja.


title: Tapio Kinnunen

text: Kinnunen sijoittui Moskovan 1980 olympialaisten alle 75 kilogramman sarjassa kuudenneksi ja oli kisojen parhaiten menestynyt suomalaisnostaja. Hänen tempaustuloksensa oli 142,5 kg, työnnössä hän sai ylös 177,5 kg ja hänen yhteistuloksensa oli 320 kg. MM-kilpailuissa hän sijoittui yhteistuloksissa yhdeksänneksi vuonna 1974 ja seitsemänneksi vuonna 1977. EM-kilpailujen yhteistuloksissa hän oli kuudes vuosina 1974 ja 1977 sekä neljästoista vuonna 1980. Hän voitti Pohjoismaiden mestaruuden vuonna 1974 ja saavutti PM-hopeaa vuonna 1997.


title: Tapio Kinnunen

text: Seuratasolla Kinnunen edusti Evijärven Urheilijoita, Kivijärven Kivekkäitä, Lahden Atomia ja Tampereen Pyrintöä. Hän voitti Suomen mestaruuden alle 75 kilon sarjassa vuosina 1974, 1977, 1980, 1981 ja 1982 sekä alle 76 kilon sarjassa vuosina 1996 ja 1997.


title: Tapio Kinnunen

text: Tapio Kinnunen on asunut Ruotsissa vuodesta 1975. Hän on kilpaillut painonnostossa myös veteraanisarjoissa edustaen Ruotsia. Hänen veljistään Juhani Kinnunen on voittanut Suomen mestaruuksia voimanostossa ja Jouko Kinnunen kasa-ammunnassa.


title: Velluan seisake

text: Velluan seisake () oli Uudenkaupungin radan varressa sijainnut lakkautettu seisake. Se perustettiin Kalantiin vuonna 1933. Seisake lakkautettiin toukokuussa 1990.


title: Polypedilum vanderplanki

text: Polypedilum vanderplanki on keskisessä Afrikassa esiintyvä surviaissääskilaji. Se on tunnettu toukkiensa kyvystä sietää vaativia olosuhteita.


title: Polypedilum vanderplanki

text: "Polypedilum vanderplanki" esiintyy luonnonvaraisena Afrikassa. Toukat elävät matalissa, tilapäisissä lammikoissa, joissa saattaa olla vettä vain muutamia päiviä kerrallaan. Sopeutumana tällaisen ekolokeron käyttöön, toukat ovat sopeutuneet sietämään kuivuutta poikkeuksellisen hyvin. Lammikon kuivuessa toukat vaipuvat lepotilaan, jossa ne pysyvät, kunnes seuraava sade täyttää lammikon uudelleen. Toukka palautuu aktiiviseksi noin tunnissa.


title: Polypedilum vanderplanki

text: Kuivuudensietokyvyn ohessa horrokseen vaipuneet toukat sietävät mm. kuumuutta, kylmyyttä, hyvin suuria säteilyannoksia ja altistumista tyhjiölle. Se on ainoa tunnettu eläin, jonka tiedetään selviytyneen upottamisesta −270 °C lämpötilassa olevaan nestemäiseen heliumiin.


title: Polypedilum vanderplanki

text: Helposti laboratoriossa kasvatettavana eläimenä "P. vanderplanki"sta on tullut astrobiologien käyttämä malliorganismi.


title: Lelumies

text: Lelumies, oikealta nimeltään Winslow Schott on DC Comics -kustantamon sarjakuvarikollinen, jonka loivat Don Cameron ja Ed Dobrotka. Lelumies teki ensiesiintymisensä Action Comicsin sarjakuvan numerossa 64, vuonna 1943. Sittemmin hahmon nimeä ovat historian saatossa kantaneet Jack Nimball 1970-luvulla ja 2000-luvulla Hiro Okamura.


title: Lelumies

text: Winslow Schott oli hiljainen ja mukava mies, joka rakasti lelujen rakentamista. Eräänä päivänä hän sai potkut työstään, sillä Schottin leluja pidettiin liian vanhanaikaisina ja hyödyttöminä. Schott hautoi kostoa potkujensa jälkeen ja otti uudeksi nimekseen Lelumies. Hän lähetti räjähtäviä leluja potkut antaneen toimitusjohtajan toimistoihin. Teräsmies onnistui lopulta viime hetkellä pysäyttämään Lelumiehen ennen kuin hän ehti murhaamaan Lex Luthorin, jonka yhtiö omisti kyseisen leluyhtiön. Myöhemmin Lelumies karkasi vankilasta ja teki vaarallisia ansoja Intergang:in pyynnöstä heidän piilopaikkoihinsa.


title: Lelumies

text: Vuosia myöhemmin Lelumiehen paettua vankilasta hänen imagonsa muuttui täysin: lähes harmittomasta rikollisesta kehkeytyi mielenvaikainen lapsimurhaaja. Lelumies sieppasi useita lapsia Metropolisissa - muun muassa Adam Grantin, joka yritti vapauttaa muut lapset vankeudesta. Lelumies kuitenkin sai lapset kiinni ja murhasi heidät kaikki. Hän heitti ruumiit itsemurhaslummin kujalle, mutta jäi teostaan kiinni. Teräsmiehen ilmestyessä paikalle hän vei Lelumiehen saman tien vankilaan. Adam Grantin isä Cat Grant harkitsi Lelumiehen tappamista, mutta päätti olla tekemättä sitä. Sitä vastoin kuukausia myöhemmin Cat Grant päätti vierailla Lelumiehen luona vankilassa ja sai selville Lelumiehen motiivin ryhtyä tappajaksi. Jouduttuaan pidätetyksi Ingergang:in auttamisesta eräs leluyhtiö lähestyi häntä pyytämällä lupaa käyttää Lelumiehen ulkonäköä Teräsmieheen perustuvassa lelusarjassa. Lelumies suostui, sillä hän oli innoissaan ajatuksesta, että hänestä tehdään lelu. Myöhemmin Lelumies yritti ottaa yhteyttä leluyhtiöön saadakseen edes yhden kappaleen itsensä mukaan tehdystä lelusta. Mitään vastausta ei kuitenkaan kuulunut. Lelumiehelle annettiin lupa tehdä vankilalle siviilitöitä: muun muassa lattioiden siivoamista yöllä eräissä paikallisissa ostoskeskuksissa. Lelumies pääsi siivoamaan erästä lelukauppaa, josta hän löysi oman lelunsa muiden Teräsmies-lelujen seasta, mutta yhtään hänen mukaansa mallinnettua lelua ei ollut myyty. Tämä sai Lelumiehen sekaisin ja hän kuristi mukanaan olleen vartijansa ja pakeni kohti lelutehdasta. Lelumies vaati selitystä huonolle myynnille. Leluntekijä selitti etteivät lapset yksinkertaisesti halunneet leikkiä figuurilla, joka näytti sarjamurhaajapelleltä. Keskustelun päätteksi Lelumies murhasi leluntekijän ja alkoi kuulla mielessään "äitinsä" äänen, jonka myötä Lelumies totesi lasten olevan syyllisiä ja he saisivat maksaa kuolemalla.


title: Lelumies

text: Myöhempänä aikana Lelumies liittyi hetkellisesti Kyborgi Teräsmiehen apuriksi, luullessaan sen olleen henkiin herätettu lelu. He kykenivät jakamaan Teräsmiehen kahdeksi eri olennoksi, Teräsmies sininen ja Tersämies punainen. Vuosia myöhemmin Teräsmies yritti auttaa Lelumiestä viemällä hänet kurssille, jossa ihmiset tekivät leluja köyhille lapsille. Myöhemmissä Teräsmiehen sarjakuvissa paljastettiin Zatannan käyneen Lelumiehen luona, yrittäen muuttaa hänen sairasta ja harhaista mieltään loitsulla. Zatanna ei kuitenkaan onnistunut parantamaan Lelumiehen mieltä. Lelumies jatkoi edelleen lasten sieppaamista, mutta luuli mielessään heidän tulleen mielellään hänen mukaansa. Zatanna käytti taikuuttaan uudelleen poistamaan hänen illuusionsa ja tekemään Lelumiehen selväjärkiseksi. Lelumiehen robottilelut kuitenkin tuhosivat rakennuksen, jossa ne taistelivat Teräsmiestä vastaan. Schottin oletettiin olevan kuollut, mutta hänen ruumistaan ei koskaan löydetty.


title: Lelumies

text: Lelumies esiintyi ensi kerran Tv-sarjassa Teräsmieheni, jossa hahmo tunnettiin pelkästään nimellä Winslow P. Schott. Se esiintyi jaksossa "Season's Greedings" 4. joulukuuta 1994. Sillä oli samankaltainen tausta, kuin alkuperäisellä sarjakuvaversiolla. Schott sai potkut lelutehtaalta ja kostoksi loi rotta-lelun, jonka haju sai aikuiset ihmiset käyttäytymään kuin itsekkäät lapset. Toisin kuin sarjakuvissa Schottin jäätyä kiinni hän alkaakin pitämään lapsista. Hahmoa näytteli Sherman Hemsley.


title: Lelumies

text: Samaisessa sarjassa esiintyi myös Lelumies niminen leluntekijä, joka sieppasi lapsia. Tämä viittaa puolestaan Lelumiehen sarjakuvatapahtumien myöhempään elämään. Sarjassa hahmon oikea nimi oli Harold Kripstly, jota näytteli Grant Shaud.


title: Lelumies

text: Lelumies teki toisen televisioroolin vuonna 2004 Smallvillen 8. tuotantokauden jaksossa "Requiem". Hän oli entinen leluntekijä ja entinen Queens-yhtiön työntekijä, jolla oli katkeria tunteita Oliver Queenia kohtaan. Hän sai potkut, koska ryhtyi yhtäkkiä laittamaan räjähteitä leluihin. Lelumies yritti kostaa Queenille potkunsa tappamalla hänet sairaalassa. Hänen yrityksensä kuitenkin epäonnistui. Lelumies onnistui kuitenkin myöhemmin pakenemaan.


title: Lelumies

text: Hahmoa näytteli Chris Gauthier.


title: Lelumies

text: Lelumies esiintyi ensi kerran televisiossa 1960-luvulla The New Adventures of Superman piirrossarjassa.


title: Lelumies

text: Hahmo oli myös vierailevana hahmona Superystävissä vuonna 1978. Lelumies kuului Lex Luthorin johtamaan Tuomion Legioonaan. Hahmo pukeutui narrin näköiseksi ja käytti dominonaamiota. Se muistutti toista Lelumiehen nimeä kantanutta rikollista Jack Nimballia.


title: Lelumies

text: Hahmon äänenä toimi Frank Welker.


title: Lelumies

text: Lelumies palasi takaisin animaatioksi vuonna 1996 oltuaan vierailevana hahmona Teräsmies-animaatiosarjassa. Hahmo oli nimeltään Winslow Schott Juniori, joka oli kuvattu mielisairaana miehenä, joka piti yllään hymyilevää nuken päätä. Hänen isänsä on Winslow Schott, joka oli mukava leluntekijä. Poika oli nuorena viettänyt aikaa katsoen isänsä tekemisiä työpajalla. Lelumiehen isä oli unelmoinut perustavansa lelutehtaan, mutta ei omistanut tarvittavaa pääomaa perustaakseen tehdasta. Myöhemmin Metropolisin mafiapomo Bruno Mannheim tarjosi tarvittavaa summaa tehtaan perustamiseen. Schott ei kuitenkaan tiennyt Mannheimin tehneen lukuisia huijauksia yhtiön nimellä käyttäen sitä peitenimenä. Poliisien saadessa tapauksen selville he pidättivät vanhan Schottin, jota oli huijattu johtamaan valeyhtiötä. Mafian onnistuessa pakenemaan ajallaan pois poliisien käsistä, Schott kärsi vankilassa syyttömänä tuomionsa. Mies kuitenkin kuoli vankilassa vanhuuteen ja hänen poikansa Schott juniori siirrettiin sijaisperheeseen. Perhe osoittautui kuitenkin väkivaltaiseksi ja Schott juniori kärsi läpi lapsuutensa traumoista, jotka vaikuttivat hänen myöhempään elämään. Kasvattuaan aikuiseksi Schott oli tullut mielisairaaksi. Hän käytti hyväkseen isältään perittyjä kädentaitoja ja rakensi erinäisiä mekaanisia leluja varastaakseen rahaa ja terrorisoidakseen maailmaa kostoksi siitä mitä hän oli joutunut kärsimään lapsena.


title: Lelumies

text: Sarjan aikana hänet tunnettiin Lelumiehenä, joka ensiesiintymisessään haki kostoa Mannheimille luomalla oikean naisen kokoisen androidin Darcyn. Hän yritin androidin avulla tappaa Mannheim, mutta Teräsmies esti hänen aikeensa.


title: Lelumies

text: Hahmon äänenä toimi Bud Cort.


title: Lelumies

text: Lelumies teki yhden jakson mittaisen vierasesiintymisen Static Shockin jaksossa "Toys in the Hood". Jaksossa paljastatettiin hänen selvinneen Teräsmies-sarjan helikopteri onnettomuudesta. Lelumies käski Darcya sieppaamaan Staticin ystävän Daisyn, jotta tyttö voisi toimia mallina Darcyn uudelle keholle. Teräsmiehen saapuessa auttamaan Static:ia kohtaamaan Lelumiehen, Darcy pettää Lelumiestä pakenemalla paikalta. Nainen kuitenkin tuhoutuu, kun Lelumies käyttää hyväkseen asentamaansa itsetuhosirua, joka tuhoaa Darcyn. Jakson päätteeksi Lelumies vietiin vankilaan.


title: Lelumies

text: Hahmon äänenä toimi Teräsmies-sarjan tavoin Bud Cort.


title: Lelumies

text: Lelumies vieraili yhdessä jaksossa Justice Leaguessa, jossa se toimi Superman Revenge Squadissa. Ryhmään kuului hänen lisäksi Metallo, Kalibak, Säävelho ja Livewire. Ryhmän hyökätessä Metropolisiin houkutellakseen Teräsmiehen esille. Sankarin saapuessa apujoukkoineen mukaan Lelumies käytti jättiläismäistä lelua muistuttavaa robottia, jolla oli tykki rintakehässä. Alun perin hän yritti ampua viattomia ihmisiä, mutta osuukin Teräsmieheen, joka yritti suojella Batmania ja Ihmenaista osumalta. Osuman seurauksena Teräsmies siirtyy ajassa eteenpäin 30 000 vuotta tulevaisuuteen. Lelumies ja kaikki muut ihmiset olettivat Teräsmiehen kuolleen. Ainoastaan Batman oli erimieltä Teräsmiehen kohtalosta. Myöhemmin paljastui Teräsmiehen matkanneen ajassa tulevaisuuteen ja onnistui palaamaan omaan aikaansa Vandal Savagen luomalla aikakoneella.


title: Lelumies

text: Lelumies esiintyi ensi kerran animaatioelokuvassa vuonna 2007. Se oli sarjakuviin poiketen enemmän synkemmännäköinen rikollinen, joka pukeutui mustiin. Lelumies ilmestyi tarinaan mukaan, kun oikea Teräsmies oli julistettu kuolleeksi Tuomiopäivän kanssa käydyn tappelun seurauksena. Lelumies käytti elokuvassa jättiläistä hämähäkkirobottia, jolla hän piti koulubussissa täynnä olevia lapsia panttivankeina ryöstettyään sitä ennen pankin. Kaikkien tietämättä Teräsmiehen klooni ilmestyy paikalle ja nappaa Lelumiehen poliisien huostaan. Siitä huolimatta Lelumies onnistuu tappamaan 4-vuotiaan tytön. Tämä suututtaa Teräsmiehen kloonin, joka tappaa hänet pudottamalla poliisiaseman katon korkeudelta auton päälle.


title: Lelumies

text: Hahmon äänenä toimi John DiMaggio.


title: Kuurintatasku

text: Kuurintatasku ("Swynnertonia swynnertoni") on afrikkalainen sieppo ja "Swynnertonia"-sukunsa ainoa laji.


title: Kuurintatasku

text: Kuurintatasku kasvaa 13–14 cm pitkäksi. Sen selkäpuoli on siniharmaa, vatsapuoli oranssinsävyinen.


title: Kuurintatasku

text: Kuurintataskua tavataan vain muutamilla vuoristoalueilla Zimbabwessa, Mosambikissa ja Tansaniassa.


title: Arvo Ojalehto

text: Arvo Aulis Kalevi Ojalehto (s. 17. huhtikuuta 1957 Haapavesi) on entinen suomalainen painonnostaja.


title: Arvo Ojalehto

text: Ojalehto edusti Suomea kolmien olympialaisten painonnostokilpailuissa. Moskovassa 1980 hän sijoittui 13:nneksi, Los Angelesissa 1984 seitsemänneksi ja Soulissa 1988 12:nneksi. Jokaisella kerralla hän kilpaili sarjassa alle 56 kiloa. MM-kilpailuissa hän sijoittui yhteistuloksissa 12:nneksi vuonna 1978, 14:nneksi vuonna 1979, kahdeksanneksi vuonna 1985, seitsemänneksi vuonna 1986 sekä yhdeksänneksi vuosina 1987 ja 1990. EM-kilpailujen yhteistuloksissa hän saavutti pronssia vuonna 1987. Vuosina 1978 ja 1980 hän oli EM-kilpailuissa kahdeksas, vuonna 1984 neljäs, vuonna 1985 seitsemäs, vuonna 1986 kuudes, vuonna 1988 viides, vuonna 1990 seitsemäs ja vuonna 1991 yhdeksäs. Hän voitti Pohjoismaiden mestaruuden vuosina 1978, 1979, 1982, 1985 ja 1990.


title: Arvo Ojalehto

text: Seuratasolla Ojalehto edusti Vihannin Urheilijoita, Raahen Vesaa ja Kauhajoen Karhua. Hän voitti yhteensä 13 Suomen mestaruutta alle 56 kilon ja alle 60 kilon sarjoissa vuosina 1977–1992.


title: Arvo Ojalehto

text: Arvo Ojalehto on toiminut Suomen Painonnostoliitossa johtokunnan jäsenenä ja valmentajana. Hän on toiminut Kauhajoen Karhun puheenjohtajana.


title: Frank Andersson

text: Frank Öivind Stefan ”Frankie Boy” Andersson (9. toukokuuta 1956 Trollhättan – 9. syyskuuta 2018 Tukholma) oli ruotsalainen painija, olympiamitalisti ja moninkertainen maailmanmestari ja Euroopan mestari.


title: Frank Andersson

text: Andersson osallistui kolmiin kesäolympialaisiin kilpaillen joka kerta sekä kreikkalais-roomalaisessa että vapaapainissa. Kreikkalais-roomalaisella tyylillä hän sijoittui parhaimmillaan pronssille Los Angelesissa 1984. Vapaapainissa hän oli parhaimmillaan seitsemäs.


title: Frank Andersson

text: MM-tasolla Andersson voitti kolme kulta- ja kaksi hopeamitalia. EM-kilpailuista hän saavutti neljä mestaruutta ja kolme hopeasijaa.


title: Frank Andersson

text: Andersson on nimetty kansainvälisen painiliitto FILA:n hall of fameen.


title: Wright Company

text: Wright Company (Wright & Co.) oli Wrightin veljesten vuonna 1909 perustama yhdysvaltalainen lentokonetehdas.


title: Wright Company

text: Yhtiön ensimmäinen ja suurin asiakas oli United States Army Signal Corps. Kun Wilbur Wright kuoli vuonna 1912, hänen veljensä Orville Wright myi yhtiön vuonna 1915. Yhtiö sulautui vuonna 1916 Glenn L. Martin Company-yhtiön osaksi nimellä Wright-Martin. Myöhemmin Martin fuusioitui Marietta-yhtiön kanssa ja 1990-luvulla Martin-Marietta fuusoitui Lockheedin kanssa.


title: Kesäyö

text: ”Kesäyö” (englanniksi ”Summertime”) on aaria oopperasta "Porgy ja Bess" vuodelta 1935. Sen sävelsi George Gershwin ja sanoitti DuBose Heyward. Suomalaiset sanat kirjoitti Sauvo Puhtila vuonna 1958. Kappaleesta tuli nopeasti suosittu, ja nykyään se on Gershwinin tunnetuimpia kappaleita ja kuuluu 1900-luvun äänitetyimpien kappaleiden joukkoon. Kappale nauttii myös jazzpiireissä suurta suosiota sekä lauluna että instrumentaalina, ja se onkin yksi soitetuimmista jazzstandardeista.


title: Kesäyö

text: Gershwinin sanotaan perustaneen laulun ukrainalaiseen tuutulauluun, ”Oi h’odyt son kolo vikon” (”Uni kulkee ikkunan ohi”), jonka hän kuuli New York Cityssä Oleksandr Košytsin Ukrainian National Chorus -kuoron esittämänä.


title: Kesäyö

text: Gershwin alkoi kirjoittaa laulua joulukuussa 1933, ja yritti luoda oman spirituaalinsa afroamerikkalaisen kansanmusiikin tyyliin. Kappale esitetään "Porgyn ja Bessin" aikana useita kertoja. Ensin Clara laulaa sen tuutulauluna ja pian sen jälkeen kontrapunktina noppapelikohtauksessa. Toisessa näytöksessä Clara esittää kappaleen uudelleen, ja kolmannessa näytöksessä Bess laulaa sitä Claran vauvalle.


title: 4 (täsmennyssivu)

text: 4 voi tarkoittaa ainakin seuraavia asioita:


title: Franklinin kadonnut arktinen retkikunta

text: Franklinin kadonnut arktinen retkikunta oli brittiläisen meriupseerin ja arktisilla alueilla liikkuneen tutkimusmatkailijan John Franklinin retkikunta, jonka tehtävänä oli etsiä Kanadan pohjoispuolista Luoteisväylää. Vuonna 1845 aloitettu retki toteutettiin aikaansa nähden nykyaikaisilla, Kuninkaallisen laivaston luovuttamilla höyrykäyttöisillä aluksilla "HMS Erebus" ja "HMS Terror". Laivat olivat vahvarunkoisia taistelualuksia, jotka oli myöhemmin muutettu arktisiin oloihin soveltuviksi. Ne olivat kuitenkin liian raskaita karikkoiselle Luoteisväylälle. Retken oli määrä kestää kolme vuotta, ja sille lähti Englannista 24 upseeria ja 110 miehistön jäsentä. John Franklin itse komensi "Erebusta" ja kapteeni Francis Crozier "Terroria".


title: Franklinin kadonnut arktinen retkikunta

text: Retkikunnan päästyä Grönlannin Diskonlahdelle miehistöstä lähetettiin takaisin viisi miestä. Näin vahvuus aleni 129:ään. Laivat jatkoivat kohti Kanadan arktisia saaria. Viimeksi Franklinin laivojen nähtiin purjehtivan Baffininlahdelta kohti Lancasterinsalmea. Retkeläisiä alettiin etsiä jo vuonna 1846, aktiivisemmin 1848. John Franklinin vaimo Jane Franklin toimi pitkään yhtenä etsintöjen organisaattorina. 1850-luvulla Pohjois-Kanadasta löytyi retkikunnan jäänteitä, mutta laivoja ei löytynyt. Alukset olivat säilyneistä tiedonannoista ja inuittien kertomuksista päätellen jäätyneet kiinni Victoriansalmeen kahdeksi vuodeksi eivätkä päässeet jatkamaan matkaa. Jäänteistä ja inuittien haastatteluista pääteltiin retkeläisten kuolleen keripukkiin ja nälkään, kun aluksista loppui ruoka eikä riistaa pystytty metsästämään tarpeeksi. Muitakin kuolinsyitä on pohdittu. Miehiä saattoi kuolla myös lyijymyrkytykseen ja botulismiin. Monet Franklinia etsimään lähteneet retkikunnat joutuivat onnettomuuksiin, joissa katosi yhteensä enemmän ihmisiä kuin Franklinin retkikunnan tuhossa. Toisaalta ne lisäsivät tietoja Kanadan pohjoisosista enemmän kuin Franklinin retkikunnan onnistuminen Luoteisväylän löytämisessä olisi tehnyt.


title: Franklinin kadonnut arktinen retkikunta

text: Laivat "Erebus" ja "Terror" purjehtivat kesällä 1845 Kanadan arktisten saarten pohjoisosissa Lancasterinsalmesta Barrow’nsalmeen ja pohjoiseen Wellingtonin kanavaa pitkin 77 leveysasteelle asti. Sitten hän palasi takaisin Barrow’nsalmeen, jossa ne syksyllä 1845 jäätyivät kiinni Beechleynsaaren edustalla. Keväällä laivat purjehtivat etelään, lähelle Kanadan pohjoisrannikkoa. Retkeläiset olettivat, että etelässä näkyvä Kuningas Williamin saari oli osa mannerta, ja purjehtivat siksi vuonna 1846 Victoriansaaren eteläpuolella olevaan Victoriansalmeen. Tämä oli laivoille kohtalokasta, sillä Victoriansalmi jäätyy usein. Lämpimänä kesänä se saattaa olla auki mutta kylmänä ainakin suurelta osin jäässä. Laivat juuttuivat syksyllä 1846 Victoriansalmeen Kuningas Williamin saaren länsipuolelle. Goren partio lähti huhtikuussa 1847 selvittämään Luoteisväylän jatkoa ja jätti viestilieriöön tiedonannon, jonka mukaan kaikki oli hyvin Franklin kuoli kuitenkin laivalla jo kuukauden kuluttua. Franklinin kuoltua komennon otti Francis Crozier. Goren partio palasi myöhemmin laivaan.


title: Franklinin kadonnut arktinen retkikunta

text: Laivoja kiinni pitänyt jää ei sulanut kesällä 1847. Laivoissa oli säilykeruokaa vain kolmeksi vuodeksi. Kuningas Williamin saaressa jouduttiin talvehtimaan toinenkin vuosi, ja miehiä alkoi kuolla. Jostakin syystä upseereita kuoli enemmän kuin miehistöä.


title: Franklinin kadonnut arktinen retkikunta

text: Retkeltä säilyneen kirjelappusen mukaan jäljellä olevat 105 miestä jättivät laivat 22. huhtikuuta 1848. Tässä vaiheessa oli kuollut jo 9 upseeria ja 15 miehistön jäsentä. Miehet pyrkivät kulkemaan etelään Kanadan mantereella virtaavalle Backjoelle. Crozier määräsi lähdön varhaiskevääseen, ja nälkiintyneet keripukin vaivaamat miehet raahasivat raskaiden rekien päälle kiinnitettyjä raskaita veneitä. Varhainen lähtö lienee johtunut ruoan hupenemisesta. He etsivät peuroja, kalaa ja lintuja ja ehkä suunnittelivat venematkaa Backjoelta Mackenziejoelle.


title: Franklinin kadonnut arktinen retkikunta

text: Miehistö jakautui pieniin ryhmiin, ja osa miehistä palasi laivoille. Heikoimmassa kunnossa olleet palasivat laivalle ja vahvimmat jatkoivat eteenpäin hakemaan apujoukkoja. Osa seurasi eturyhmää omaan tahtiinsa. Inuitit näkivät kesällä 1848 nelisenkymmentä uupunutta miestä matkalla etelään kohti Kuningas Williamin saaren länsirantaa.


title: Franklinin kadonnut arktinen retkikunta

text: Etelään pyrkivät ostivat inuiteilta hylkeenlihaa, mutta heilläkin ravinto oli vähissä. Sen jälkeen kun joukko oli hajaantunut pienempiin ryhmiin ihmisiä kuoli matkalla nälkään yksi toisensa jälkeen. Inuittien mukaan miehet kuolivat vaivuttuaan väsyneinä maahan, mihin viittaa myös eräs luurankolöytö. Inuittien lausunnot viittaavat keripukkiin ja nälkäkuolemaan. Miehiä saattoi myös paleltua ja uupua kuoliaaksi.


title: Franklinin kadonnut arktinen retkikunta

text: Jotkut turvautuivat ihmissyöntiin henkensä säilyttämiseksi.. Inuittien mukaan mantereella Back Riverin lähellä kuoli nälkään 35–40 valkoista miestä. Eteläisin miesten saavuttama piste oli Adelaiden niemimaan Starvation Cove, joka on hyvin kaukana silloisista Kanadan valkoisten asutuksista.


title: Franklinin kadonnut arktinen retkikunta

text: Backjoelle asti selvinneet ovat joidenkin tietojen mukaan kuolleet viimeistään syksyllä 1850. Inuitit väittivät myöhemmin samana vuonna nousseensa toiseen jäiden puristamaan laivaan, nähneensä siellä hytissä kuolleen upseerin ja ottaneensa laivasta metalliesineitä. Viimeisiä etelään pyrkineitä retkikunnan jäseniä saattoi olla elossa inuittien mukaan vielä 1851.


title: Franklinin kadonnut arktinen retkikunta

text: "Erebus" löydettiin vuonna 2014 ja "Terror" vuonna 2016 hyväkuntoisina. Inuittien mukaan toisessa laivassa olisi vielä 1849 asunut viisi miestä. Arkeologi Robert Grenierin mukaan inuitit hakivat muun muassa kupariesineitä ja työkaluja laivasta, jossa oli kuolleita ja eläviä.


title: Franklinin kadonnut arktinen retkikunta

text: Retkikunnan vaiheita ja sen jäsenten kuolinsyitä on päätelty löydetyistä luurangoista, vaatekappaleista ja muiden esineiden jäännöksistä, joita ovat löytäneet muun muassa Charles Francis Hall ja Frederick Schwatka. Inuittien muistitiedot ovat lisäksi auttaneet tutkijoita hahmoittamaan tapahtunutta, mutta silti retkikunnan kohtalo on jossain määrin selittämätön. Miesten luita on löytynyt 250 kilometrin matkalta. 1800-luvun retkikunnat löysivät Franklinin retkeläisten jäännöksiä, kuten hautoja Kuningas Williamin saaren eteläosista. William Hobson löysi 1859 retkeläisten jättämiä kirjoituksia, joiden mukaan asiat olivat laivoilla hyvin talvehtimisen jälkeen vielä 28. toukokuuta 1847.


title: Franklinin kadonnut arktinen retkikunta

text: Franklinin talvileiri löytyi myöhemmin Pohjois-Devonin lounaiskolkan edustalta Beechleynsaarelta. Siellä oli ensimmäisenä talvena kuolleiden kolmen miehen haudat. Monet retkikunnan dokumentit tuhoutuivat kosteudessa. Erebusinlahdelta noin sadan kilometrin päässä laivoilta löytyi myöhemmin vene, jossa oli kaksi ihmistä, ehkä sairaita, jotka väsyneet miehet joutuivat kuitenkin jättämään heitteille. Raskaan reen ja raskaan veneen paino oli ollut 500 kg, ja sitä oli vetänyt seitsemän miestä. Reessä oli myös muun muassa kirjoja, kelloja, saappaita, ruokailuvälineitä.


title: Franklinin kadonnut arktinen retkikunta

text: Laivojen olinpaikan vierestä Backinlahdesta löytyi muun muassa neljä veneuunia, lapioita, lääkkeitä, sekstantti ja yli metrin korkuinen vaatepino. Raen keräämien inuittien kertomusten mukaan keväällä 1850 matkasi 40 laihaa valkoista miestä etelään vetäen venettä ja rekiä. Inuitit löysivät 30 miehen ruumiit mantereelta ja viisi ruumista Montrealinsaaresta, yhden päivän matkan päästä Backjoelta. Eräs inuitti kertoi 35–40 "kabloonan" (inuittien valkoisista käyttämä nimitys) nääntyneen nälkään.


title: Franklinin kadonnut arktinen retkikunta

text: Retkeläisten kuolinsyiksi oletetaan paleltuminen, nälkä, pilaantunut ravinto, keripukki ja huonojen säilykkeiden aiheuttama lyijymyrkytys. Inuettien kuvaukset retkeläisten suusta ja ikenistä viittaavat keripukkiin, ja se lienee monen retkeläisen kuolinsyy. Retkikunnan mukaansa ottamiin säilykkeisiin pääsi vuotamaan lyijyä, joka pahentaa keripukkia. Beechleynsaarelle haudattujen kolmen ensimmäisen ruumiin hiuksista löytyi suuri määrä lyijyä Eräästä merimiehestä löydettiin lyijyä kymmenkertainen määrä normaaliin verrattuna, mutta toisaalta lyijyn vuotaminen säilykepurkeista olisi vaatinut hapanta sisältöä ja sen olisi pitänyt sairastuttaa ja tappaa useimmat retkikunnan jäsenet jo vuoden sisällä. Toisten tietojen mukaan säilykkeet toimittanut liikemies olisi petkuttanut Franklinia, ja suurin osa säilykkeistä olisi ollut jo alussa pilaantuneita.


title: Franklinin kadonnut arktinen retkikunta

text: Löytyneitä retkeläisten jäännöksiä tutkittaessa on monen todettu kuolleen keuhkokuumeeseen, ehkä myös tuberkuloosiin.


title: Franklinin kadonnut arktinen retkikunta

text: Hall, Schwatka ja Rasmussen kertoivat inuettien nähneen miesten ampuneen vain lintuja. Joidenkin mielestä Franklinin retkikunta tuhoutui, koska sivistyneillä, ylimielisesti käyttäytyneillä englantilaisilla ei ollut taitoja selviytyä arktisessa luonnossa. Joidenkin arvioiden mukaan ainakin osasyy tuhoon olisi ollut retkikunnan komennossa. Crozierin olisi pitänyt siirtää laivaveneet avovedelle ja purjehtia niillä apua hakemaan. Crozierin olisi myös kannattanut pyrkiä lähempänä olevaan Fury Beachiin, jossa valaanpyytäjät kävivät usein.


title: Franklinin kadonnut arktinen retkikunta

text: Retkikunta nälkiintyi, kun laivat juuttuivat kiinni jäihin vähäriistaisille seuduilla. John D. Rae haastatteli vuonna 1854 kahta Franklinin retkikunnan muistaneita inuitteja. Haastattelujen perusteella "Erebus" ja "Terror" pysyivät jäihin juuttuneina normaalia kylmemmän kesän takia talvehtimista seuranneen vuoden 1847 kesän yli. Inuitit kertoivat talvien vuosina 1846–1848 olleen kylmiä ja hylkeitä ja peuroja olleen vähän.


title: Franklinin kadonnut arktinen retkikunta

text: Myöhempien retkikuntien mukaan riistaa, lähinnä hylkeitä ja karibuja, oli alueella noina vuosina normaalia vähemmän. Englantilaisilla oli metsästysaseina ainoastaan haulikoita, joilla he metsästivät lintuja. Suuren miesmäärän ruokkiminen riistalla olisi ollut mahdotonta hyväriistaisessakin ympäristössä. Lähiseuduilla elävät inuitit liikkuivat maa- ja meririistan perässä melko laajalla alueella tilanteen mukaan. He elivät melko pienissä ryhmissä ja selviytyivät näin luonnossa.


title: Franklinin kadonnut arktinen retkikunta

text: Inuitit näkivät perimätiedon mukaan lumessa hoipertelevia valkoisia miehiä ja mainitsivat valkoisten miesten harjoittaneen ihmissyöntiä, mitä tukevat 1800-luvulla löydetyt retkikunnan jäänteet ja myöhemmät tutkimukset. Ihmissyöntiin viittaavat John Raen löytämät silvotut ruumiinosat, joita oli kattiloissakin. John Rae sai kritiikkiä väitteistään englantilaisten ihmissyönnistä.


title: Franklinin kadonnut arktinen retkikunta

text: "Erebus" löydettiin merenpohjasta syyskuussa 2014. Se on lähellä Kuningas Williamin saarta, samalla paikalla jossa paikalliset inuiitit olivat nähneet jäihin juuttuneen laivan. Hylkyjen etsintä aloitettiin 2008, ja "Erebusin" löytymisen jälkeen etsittiin vielä "Terror", joka inuiittien silloisen kertoman mukaan oli jatkanut pitemmälle. Se löytyi syyskuussa 2016 merenpohjasta 96 kilometriä etelään paikasta, jossa laivan uskotaan juuttuneen jäihin vuonna 1848.


title: Franklinin kadonnut arktinen retkikunta

text: Hylkyjen tarkkoja sijainteja ei ole julkistettu, mutta "Terrorin" on sanottu olevan Kuningas Williamin saaren lounaisrannikolla Terror Bayssä, joka nimettiin tällä nimellä aluksen muistoksi vuonna 1910. "Erebusin" sijainti on joidenkin uutisten mukaan O’Reillyn saaren länsipuolella ja joissain kartoissa koillispuolella. Kanadan ympäristöministeriön alaisen Parks Canada -viraston mukaan "Erebusin" hylky sijaitsee O’Reillyn saaresta koilliseen.


title: Franklinin kadonnut arktinen retkikunta

text: Tapa, jolla John Raen raportissa kuvattiin retkikunnan kohtaloa ja erityisesti kannibalismia, herätti vastustusta monissa aikalaisissa, muun muassa Charles Dickensissä. Dickens tuotti Wilkie Collinsin kirjoittaman näytelmän "The Frozen Deep" (1856), jossa Dickens ja Collins näyttelivät päärooleja. Näytelmä ja samanniminen pienoisromaani kirjoitettiin vastineeksi Raen raportin väitteille. Esitys menestyi hyvin, ja heinäkuussa 1857 sen näkivät monet huomattavat henkilöt (muun muassa kuningatar Viktoria ja H. C. Andersen), mutta siitä ei ole myöhempinä aikoina tehty kovin tunnettuja uusia sovituksia.


title: Franklinin kadonnut arktinen retkikunta

text: Kanadalainen folklaulaja Stan Rogers julkaisi albumin "Northwest Passage" vuonna 1981. Sen nimikappale kertoo Franklinin retkikunnasta. Kappale valittiin kaikkien aikojen neljänneksi parhaaksi kanadalaiseksi lauluksi radiokanava CBC:n äänestyksessä vuonna 2005, ja sitä pidetään Kanadan ”epävirallisena kansallislauluna”.


title: 76 (albumi)

text: 76 on hollantilaisen trance DJ:n Armin van Buurenin debyyttialbumi. Albumi julkaistiin kesäkuussa 2003 United Recordings -levy-yhtiön kautta.


title: Mihail Sadoveanu

text: Mihail Sadoveanu (5. marraskuuta 1880 Pașcani, Iașin piirikunta – 19. lokakuuta 1961 Bukarest) oli romanialainen kirjailija ja yhteiskunnallinen vaikuttaja.


title: Mihail Sadoveanu

text: Sadoveanun isä oli asianajaja ja äiti talonpoikaisnainen. Ensimmäiset teoksensa hän julkaisi jo lukiovuosina. Vuonna 1904 Sadoveanu muutti Bukarestiin, jossa hän työskenteli opetusministeriössä. Samana vuonna ilmestyivät kertomuskokoelmat "Povestiri", "Dureri înăbușite" (”Tukahdetut kärsimykset”) ja historiallinen kertomus "Șoimii" (”Haukat”).


title: Mihail Sadoveanu

text: Vuonna 1906 Sadoveanu liittyi "Viața Românească" -aikakauslehden ympärille syntyneeseen kirjailijaryhmään. Lehden ajama poporanismi vaikutti kirjailijan tuotantoon ja yhteiskunnalliseen toimintaan. Talonpoikaiston elämää kuvaavat kertomuskokoelmat "Crîșma lui Moș Precu" (”Precu-sedän krouvi”, 1904), "Mormîntul unui copil" (”Lapsen hauta”, 1906), "La noi în Viișoară" (”Meillä Viișoarăssa”, 1907), "O istorie de demult" (”Vanha tarina”, 1908), "Bordeienii" (”Maakuoppien asukit”, 1912) ja "Un instigator" (”Kansanvillitsijä”, 1912). Sadoveanu julkaisi myös maaseudun väestölle tarkoitettuja kirjasia ja sanomalehteä. Hän osallistui Romanian kirjailijaseuran perustamiseen ja toimi vuosina 1909–1911 sen ensimmäisenä puheenjohtajana. Vuosina 1909–1918 hän johti Iașin kansallisteatteria.


title: Mihail Sadoveanu

text: Ensimmäisen maailmansodan jälkeen Sadoveanu tuli tunnetuksi yhteiskunnallisten romaanien kirjoittajana. Romaanit "Strada Lăpușneanu. Cronică din 1917" (”Lăpușneanun katu. Vuoden 1917 kronikka”, 1921) ja "Venea o moară pe Siret" (”Mylly lipui Siret-jokea pitkin”, 1925) kritisoivat porvaristoa ja suurmaanomistajia. Romanialaista kansanluonnetta kuvaavat pienoisromaani "Hanu Ancuței" (”Ancutan majatalossa”, 1928) ja romaani ”Etsin miestäni” (oik. ”Tappara”, "Baltagul", 1930).


title: Mihail Sadoveanu

text: Vuonna 1921 Sadoveanu valittiin Romanian akatemian jäseneksi ja vuonna 1926 hänelle myönnettiin kansallinen kirjallisuuspalkinto. Vuodesta 1926 lähtien hän toimi kansanedustajana, senaattorina ja vuodesta 1931 senaatin puheenjohtajana. 1930-luvulla Sadoveanu laati historiallisia romaaneja: "Nunta domniței Ruxandra" (”Prinsessa Ruxandran häät”, 1932), "Creanga de aur" (”Kultainen jousi”, 1934), "Nopțile de Sînziene" (”Juhannusaatto”, 1934), "Viața lui Ștefan cel Mare" (”Tapani Suuren elämä”, 1934), trilogia "Frații Jderi" (”Jderin veljekset”, 1935–1942). Toisen maailmansodan aikana hän kirjoitti muistelmateosta "Anii de ucenicie" (”Oppivuodet”, 1944).


title: Mihail Sadoveanu

text: Vuonna 1945 Sadoveanu valittiin Romanian parlamentin puheenjohtajaksi ja vuonna 1946 kansalliskokouksen varapuheenjohtajaksi. Kirjailijan myöhäiskauden merkittävimpiä teoksia ovat köyhän talonpojan yhteiskunnallisesta heräämisestä kertova pienoisromaani "Mitrea Cocor" (1949) ja historiallinen romaani "Nicoară Potcoavă" (1952).


title: Mihail Sadoveanu

text: Sadoveanun tuotanto toimii yhdistävänä lenkkinä Romanian 1800-luvun kirjallisuuden ja nykykirjallisuuden välillä. Kirjailija tunnetaan värikkään kansankielen taitavana käyttäjänä. Kommunistivallan pystyttämisen jälkeen hän toimi Romanian kirjailijaliiton puheenjohtajana, akatemian varapresidenttinä, rauhanpuolustajien komitean puheenjohtajana ja maailman rauhanneuvoston jäsenenä. Vuonna 1955 hänelle myönnettiin Romanian sosialistisen työn sankarin arvonimi. Vuonna 1960 hän sai Leninin kansainvälisen rauhanpalkinnon.


title: Valkeakosken kaupunginteatteri

text: Valkeakosken kaupunginteatteri on Valkeakoskella toimiva teatteri.


title: Valkeakosken kaupunginteatteri

text: Teatteri on toiminut eri muodoissa vuodesta 1909 lähtien, jolloin teatteritalo valmistui. Romanttista tyyliä edustavassa rakennuksessa on 228-paikkainen päänäyttämö ja 60-paikkainen pieni näyttämö. Talossa on myös 100-paikkainen kahvila.


title: Valkeakosken kaupunginteatteri

text: Teatterilla on vuosittain kahdesta kolmeen uutta ensi-iltaa, ja ohjelmistoon sisältyy myös vierailunäytäntöjä ja kertaluonteisia tuotantoja. Teatterin Näyttelijäyhdistys järjestää lisäksi noin neljä kertaa vuodessa ohjelmallisia "Cafe Teatro" -iltoja, joissa on mukana sekä paikallisia esiintyjiä että muita tähtivieraita.


title: Valkeakosken kaupunginteatteri

text: Teatteri panostaa paikallisen näyttämötaiteen osaamisen kehittämiseen ja järjestää kursseja muun muassa harrastajanäyttelijöille ja ääni- ja valoteknikoille. Teatteri tekee yhteistyötä myös Valkeakoski-opiston yhteydessä toimivan Teatteri-ilmaisun koulun kanssa. Koulu toteuttaa teatterissa vuosittain useita lapsille ja nuorille suunnattuja esityksiä.


title: Ikkunasääsket

text: Ikkunasääsket (Anisopodidae) on kaksisiipisiin kuuluva hyönteisheimo. Joidenkin tutkijoiden mukaan ikkunasääsket muodostavat oman ryhmänsä sääskien ja kärpästen rinnalle. Euroopassa heimoon kuuluu vain yksi suku ("Sylvicola") ja siinä kymmenkunta lajia.


title: Ikkunasääsket

text: Ulkoisesti ikkunasääsket muistuttavat pieniä tai keskikokoisia sääskiä. Niillä on pitkänomainen vartalo ja pitkät, lähes aina kirjavat siivet. Tuntosarvet ovat verraten pitkät ja suuosat ovat muuta päätä lyhyemmät. Aikuiset ikkunasääsket lentävät joskus valolle.


title: Ikkunasääsket

text: Toukat elävät maatuvassa kasviaineksessa, mahlavuodoissa tai muun orgaanisen jätteen joukossa.


title: Victory (The Jacksonsin albumi)

text: Victory on The Jacksons -yhtyeen viidestoista studioalbumi, joka julkaistiin 6. heinäkuuta 1984. Se on ensimmäinen ja ainoa albumi, jossa kaikki kuusi veljestä ovat virallisesti yhtyeenä, ja viimeinen albumi, jolla Michael Jackson on mukana. Albumia myytiin seitsemän miljoonaa kappaletta ja se nousi Billboard 200 -listalla sijalle neljä myyden 185 000 kopiota ensimmäisellä viikolla.


title: Victory (The Jacksonsin albumi)

text: Albumia tuki Victory Tour -kiertue, jolla oli mukana myös päälaulaja Michael Jackson, joka oli juuri julkaissut kaikkien aikojen myydyimmän albumin "Thrillerin". Pian kiertueen jälkeen Michael ja Marlon Jackson erosivat yhtyeestä. Neljä jäljelle jäänyttä veljestä julkaisivat vielä yhden studioalbumin, "2300 Jackson Street", vuonna 1989, ennen yhtyeen lopullista hajoamista. Michael ja Marlon kuitenkin osallistuivat albumin nimikkokappaleelle Janet ja Rebbie Jacksonin kanssa.


title: Kalannin seisake

text: Kalannin seisake () oli Uudenkaupungin radan varressa sijainnut lakkautettu seisake. Se on Jarl Ungernin suunnittelema ja se perustettiin Kalannin pieneen Lahden kylään vuonna 1924. Aseman merkitys kunnalle jäi pieneksi, sillä kirkonkylään oli matkaa asemalta noin kuusi kilometriä ja Lahden kylässä sijaitsi kansakoulun lisäksi vain muutama tila. Kalannin laiturivaihde muutettiin miehittämättömäksi seisakevaihteeksi vuonna 1962 ja edelleen seisakkeeksi vuonna 1970, kun tavaraliikenne siellä loppui. Seisake lakkautettiin toukokuussa 1990.


title: Kalannin seisake

text: Vuonna 2007 asema siirtyi Senaatti-kiinteistöjen myyntikohteeksi, jolloin myyntiin tulivat 1,7 hehtaarin tontilla sijaitseva asemarakennus, sauna ja kellari ja käymälä. Ne siirtyivät uudelle omistajalle vuoden 2008 alkupuolella.


title: Pyhän Katariinan ruotsalainen kirkko

text: Pyhän Katariinan ruotsalainen kirkko (, ) on Pietarissa Venäjällä sijaitseva ruotsalaisen luterilaisen seurakunnan kirkkorakennus. Vuonna 1865 valmistuneen kirkon osoite on Pieni Tallikatu ("Malaja Konjušennaja") 1. Lähimmät metroasemat ovat Nevski prospekt ja Gostinyi dvor.


title: Pyhän Katariinan ruotsalainen kirkko

text: Pietarin ruotsalainen seurakunta syntyi vuonna 1745, jolloin kaupungin luterilainen suomalais-ruotsalainen seurakunta jakautui kielirajan mukaan. Samalla jaettiin Tallikatujen välissä sijainnut seurakunnan tontti. Vanha puukirkko jäi suomalaisen seurakunnan haltuun. Ruotsalainen seurakunta piti jumalanpalveluksiaan yksityistalossa, kunnes vuosina 1767–1769 Ruotsalaisen kujan ("Švedski pereulok") varrelle rakennettiin 300 hengelle mitoitettu kivinen kirkkorakennus. Sen suunnittelijana on pidetty Juri Felteniä. Kirkko vihittiin tuolloin hallinneen Katariina II:n suojeluspyhimyksen mukaan Pyhän Katariinan kirkoksi.


title: Pyhän Katariinan ruotsalainen kirkko

text: Nykyinen Pienen Tallikadun varrella sijaitseva kirkkorakennus pystytettiin vuosina 1863–1865. Romaanista tyyliä edustavan kirkon on suunnitellut seurakunnan jäsen, ruotsalainen arkkitehti Carl Anderson. 1200 seurakuntalaiselle mitoitettu rakennus maksoi sata tuhatta ruplaa, joista osan lahjoitti kreivi Alexander Armfelt. Keisari Aleksanteri II osallistui kustannuksiin viidellä tuhannella ruplalla.


title: Pyhän Katariinan ruotsalainen kirkko

text: Kolmilaivaista kirkkosalia koristivat virolaisen taiteilijan Johann Kölerin maalaukset. Kymmenen vuoden kuluttua rakennuksen valmistumisesta sinne hankittiin urut. Kirkon yhteydessä toimi vuonna 1824 perustettu ruotsinkielinen kirkkokoulu, lastenkoti ja muita hyväntekeväisyyslaitoksia. Kirkon vieressä sijaitsevan, vuosina 1904–1905 rakennetun jugendtyylisen vuokratalon on suunnitellut seurakuntaan kuulunut arkkitehti Fredrik Lidvall. Sen pihalla sijaitseva 460-paikkainen Katariinan konserttisali oli aikanaan yksi Pietarin kulttuurielämän keskuksista.


title: Pyhän Katariinan ruotsalainen kirkko

text: Valtaosa pyhän Katariinan seurakunnan jäsenistä oli suomenruotsalaisia. 1800-luvun lopussa seurakuntalaisia oli kuudesta seitsemään tuhatta, mutta sen jälkeen heidän määränsä alkoi vähetä. Suurin osa oli käsityöläisiä, palvelusväkeä, työläisiä, virkamiehiä ja sotilaita. Heidän joukossaan oli mm. taiteilija Benjamin Patersen, Nobelin tehtailijasukua, balettimestari Pehr Christian Johansson, Katariinan kirkossa naimisiin vihitty Carl Gustaf Mannerheim sekä Bolinin, Fabergén ja Tillanderin kultaseppäsukujen jäseniä. Seurakunnan kirkkoherroista tunnetuimpia ovat Eric Gustaf Ehrström (kirkkoherrana vuosina 1826–1835) ja kapellimestari Robert Kajanuksen veli Herman Kajanus (1886–1913). Molemmat ovat laatineet seurakunnan historiaa käsittelevän tutkimuksen.


title: Pyhän Katariinan ruotsalainen kirkko

text: Lokakuun vallankumouksen jälkeen valtaosa seurakuntalaisista siirtyi Suomeen tai Ruotsiin. Seurakunnan ylläpitämä koulu ja lastenkoti lakkautettiin ja sen kirkkorakennus alkoi rappeutua. Jumalanpalveluksia pitivät ajoittain Artur Malmgren ja suomalaisen seurakunnan kirkkoherra Jalmari Laurikkala. Kirkkovaltuuston puheenjohtaja John Tuneld yritti ylläpitää seurakunnan toimintaa Ruotsin valtion tuella. Tuneldin muutettua Ruotsiin vuonna 1936 kirkkorakennus otettiin valtion haltuun ja siitä tehtiin liikuntasali.


title: Pyhän Katariinan ruotsalainen kirkko

text: Uudelleen perustettu seurakunta järjesti rakennuksessa ensimmäisen jumalanpalveluksensa joulukuussa 1991. Syyskuussa 1993 seurakunta sai haltuunsa osan kirkkorakennuksesta ja vuonna 2002 koko rakennuksen. Sen restaurointi aloitettiin vuonna 2004. Jumalanpalveluksia pitää kerran kuukaudessa Suomesta saapuva pappi. Seurakuntalaisia on noin sata, joista useimmat eivät osaa ruotsia.


title: Petras Cvirka

text: Petras Cvirka (12. maaliskuuta 1909 Veliuonan kunnan Klangiain kylä – 2. toukokuuta 1947 Vilna) oli liettualainen kirjailija.


title: Petras Cvirka

text: Petras Cvirka syntyi talonpoikaisperheeseen. Vuosina 1926–1930 hän kävi Kaunasin taidekoulua ja vuosina 1931–1932 opiskeli kirjallisuutta ja taidetta Pariisissa. Neuvostoliiton miehitettyä Liettuan vuonna 1940 Cvirka liittyi kommunistipuolueeseen ja hänet valittiin kansanedustajaksi. Hän johti Liettuan neuvostokirjailijoiden liiton perustamista ja toimitti "Raštai"-kirjallisuuslehteä. Toisen maailmansodan aikana hän asui Alma-Atassa ja Moskovassa. Vuonna 1945 Cvirkasta tuli Liettuan kirjailijaliiton puheenjohtaja ja "Pergalė"-lehden toimittaja. Vuonna 1947 hänet valittiin Liettuan SNT:n korkeimman neuvoston edustajaksi.


title: Petras Cvirka

text: Cvirkan ensimmäiset teokset ilmestyivät vuonna 1924. Romaani "Frank Kruk" (1934) kuvaa satiirisesti Amerikassa rikastunutta liettualaista. Romaanin "Žemė maitintoja" (”Maaemo”, 1935) aiheena on talonpoikaiston alistettu asema. "Meisteris ir sūnūs" (”Mestari ja hänen poikansa”, 1936) kertoo humoristisesti maaseudun käsityöläisten elämästä 1900-luvun alussa. Cvirka kirjoitti myös kertomuksia, lastenkirjoja, kuvauksia ja pamfletteja sekä kirjallisuuskritiikkiä. Taitavana tyyliniekkana ja kansankielen tuntijana hän vaikutti merkittävällä tavalla liettualaisen proosan kehitykseen.


title: Moonwalk (kirja)

text: Moonwalk on Michael Jacksonin omaelämäkerta, joka julkaistiin vuonna 1988. Kirja nousi sijalle yksi "New York Times Best Seller List" -listalla.


title: Shivers (albumi)

text: Shivers on hollantilaisen trance DJ:n Armin van Buurenin toinen studioalbumi. Albumi oli Arminin ensimmäinen, jonka julkaisi hänen oma levy-yhtiönsä Armanda Music. Albumi julkaistiin elokuussa 2005.


title: Ninki Nanka

text: Ninki Nanka eli Niniganne tai Ningin on länsiafrikkalaiseen kansanperinteeseen kuuluva matelijamainen taruolento, joka muistuttaa hieman lohikäärmettä. Paikallisessa kielessä sana Ninki Nanka merkitsee "lohikäärmepaholaista" tai pelkästään "käärmettä". Olennon kerrotaan olevan 5–9 metriä pitkä ja sen päässä on yleensä kaksi sarvea. Sillä väitetään olevan kirkuva ääni.


title: Ninki Nanka

text: Olennon väitettyä elinaluetta on Gambian Gambiajoki Janjanburehista eli entisestä Georgetownista yläjuoksulle päin. Ninki Nanka piilottelee yleensä joessa ja sen varrella olevilla mangrovesoilla, mutta silminnäkijöiden mukaan nousee joskus maallekin.


title: Ninki Nanka

text: Paikalliset asukkaat ovat löytäneet isoja suomuja, joiden he väittävät olevan peräisin Ninki Nankasta. Kun yhtä suomua tutkittiin DNA-testillä, se osoittautui kalan suomuksi. Väitetyt näköhavainnot saattavat selittyä joessa elävillä suurikokoisilla krokotiileilla ja virtahevoilla.


title: Peteksen seisake

text: Peteksen seisake oli Uudenkaupungin radan varressa sijainnut lakkautettu seisake. Se perustettiin Kalantiin vuonna 1933. Seisake lakkautettiin toukokuussa 1974. Radan pölkyt uusittiin seisakkeen kohdalta vuonna 2008.


title: Xeer

text: Xeer /ħeːr/ on somalialainen kyläkäräjäperinne. Kyläkäräjissä paikallisyhteisön valitsemat kylän vanhimmat toimivat tuomareina. Riitatapauksia selvitetään käyttämällä sovinnon pohjana aikaisemmin tehtyjä ratkaisuja. Tämä on hyvä esimerkki siitä, kuinka perinnelaki toimii valtiottomassa yhteiskunnassa ja lähentelee sitä, mitä voitaisiin kutsua luonnonmukaiseksi laiksi. Monet tutkijat ovat huomanneet, että vaikka xeer on vuosisatoja vanha perinne, se toimii myös nykyaikaisessa hyvin järjestetyssä talousjärjestelmässä.


title: Xeer

text: Erään tutkimuksen mukaan Somalia kansakuntana ei syntynyt somalin kielen ympärille vaan yhteisen käräjäperinteen ansiosta. Xeer-käräjiä pidetäänkin sekä somalikansan isänä että lapsena. Somalien sukukansa Oromot on myös tunnettu kärjäperinteestään Etiopian hallinnassa.


title: Xeer

text: Xeer-käräjillä ei ole erityistä auktoriteettia tai lakikirjaa. Lainkäytön pohjana on suullinen perinne, jota käräjätuomarit tulkitsevat keskustelemalla ja tulkitsemalla ongelmia parhaan kokemuksensa mukaan ne ratkaistakseen. Kyläkäräjät on valtiottoman yhteiskunnan tapa ratkaista paikallisongelmat. Somalit eivät ole koskaan hyväksyneet minkään keskusvallan oikeutta päättää heidän asioistaan, oli se sitten siirtomaavalta tai heidän oma valtiovaltansa. Xeer-käräjät tekee Somaliasta kritokratian, jossa käräjätuomarit hallitsevat käytännössä. Keskusvallan puuttuminen merkitsee, että xeer-käytännöt vaihtelevat hieman eri puolilla. Yleisiä käräjäkäytäntöjä kutsutaan nimellä ""xeer guud"" ja paikallisia ""xeer tolnimo"".


title: Xeer

text: Aivan kuten länsimaisessa lainkäytössä, xeer-käräjän jäsenillä on erilaisia rooleja. Istunnoissa on mukana niin "odayal" (tuomarit), "xeer boggeyaal" (juristit), "guurtiyaal" (salapoliisit), "garxajiyaal" (asianajajat), "murkhaatiyal" (todistajat) kuin "waranle" (poliisit).


title: Xeer

text: Xeer-käräjät on kehittynyt Afrikan sarvessa todennäköisesti seitsemännellä vuosisadalla. Näyttää siltä, että xeer-käräjät on syntyt alueella ilman ulkopuolisia vaikutteita. Lainasanojen puuttuminen käräjäsanastosta osoittaa, että xeer-perinne kuuluu perinteiseen kulttuuriin.


title: Xeer

text: Xeer-käräjät oli oikeudenkäynnin ja järjestyksenpidon pohjana Somaliassa aina eurooppalaisten tuloon asti 1800-luvun lopulla, jolloin Iso-Britannia ja Italia perustivat pysyviä asutuksia Somaliaan. Brittiläinen Somalimaa perustettiin 1886 ja Italian Somalimaa vuonna 1893.


title: Xeer

text: Eurooppalaiset vallanpitäjät toivat mukanaan omat lakinsa. Mutta se missä määrin ne koskettivat paikallista asukasta vaihteli paljon vallanpitäjän ja tilanteen mukaan. Britit, joiden mielenkiinto Somaliaan kohdisti lähinnä lihan ja elintarvikkeiden haalimiseen tukikohtiensa miehistölle Adeniin, hallitsivat aluetta mieluummin Somalien välityksellä. Italia puolestaan perusti merkittäviä siirtokuntia etelään.


title: Xeer

text: Britannian Somalimaassa Protectorate Court vastasi rikosoikeudesta. Aluehallinnosta vastasivat ensimmäisen ja toisen luokan alueoikeudet sekä siviilituomioistuimet. Välillisessä hallintomallissaan britit määrittelivät siirtomaaoikeuden suhteen perinteiseen xeer-käräjiin ja islamilaiseen šariaan. Vuonna 1898 Principal Order-in-Council totesi, että somaleita koskivat perinnelait. Vuonna 1937 Kadis Court Ordinance ja 1947 Subordinate Court Ordinance hyväksyivät šarian perheoikeuden pohjaksi. Briteille oli soveltuvilta osin tärkeää ylläpitää lain käytön pohjana korkeimmassa oikeudessa ja alueoikeuksissa Common Law, Somaliland Ordinances ja Indian Penal Code. Koska Somaleilla oli hyvin rajoitettu länsimainen lakikoulutus, perinteinen lainkäyttö säilyi lähes muuttumattomana.


title: Xeer

text: Italian Somalimaassa Italian siviili- ja rikosoikeus otettiin käyttöön. Niitä sovellettiin kuitenkin pääasiassa Italian kansalaisiin. Lailla No. 161 (5 huhtikuuta 1908) Italian hallinto myönsi somaleille oikeuden käyttää perinteistä lakia ja šariaa. Kuninkaallinen asetus No. 937 (8 kesäkuuta 1911) perusti šariatuomioistuimet perheoikeutta varten.


title: Xeer

text: Siirtomaakauden lopussa oikeus oli jakautunut kolmen kolmen eri lähtökohdista syntyneen järjestelmän kesken. Siviilioikeutta käytiin alue-, lääni- ja valitusoikeuksissa. Rikostapaukset ratkaistiin käräjäoikeuksissa. Somalien ja muslimien perhe- ja riita-asiat ratkaistiin islamilaisessa qadi-tuomioistuimessa. Ylin oikeus ja alueoikeudet toimivat valitustuomioistuimina.


title: Xeer

text: Vaikka oikeudenkäyttö erosi Britannian ja Italian siirtomaissa, vallankäytössä oli enemmän yhtäläisyyttä kuin eroja. Keskitetty länsimainen oikeusjärjestelmä oli käytössä molemmilla alueilla. Xeer-käräjät jatkoivat toimintaansa somalien välisten riitojen ratkaisijana ainakin silloin, kun kysymyksessä ei ollut uhka siviilijärjestystä vastaan. Riippumattomat šariatuomioistuimet hoitivat perheoikeuteen kuuluvat asiat. Vallanpitäjiä sitoivat heidän omat lakinsa. Siirtomaa-aikana kolme erilaista oikeusjärjestelmää hoiti kukin oman osansa.


title: Xeer

text:
Xeer-käräjät on säilynyt alkuperäisen kaltaisena parhaiten Pohjois-Somaliassa. Maaseudulla se on säilynyt muuttumattomana. Vaikka etelässä italialaiset yrittivät korvata sen länsimaisilla alioikeuksilla, se on säilynyt hyvin jopa kaupungeissa ja Somalian ulkopuolella siellä, missä on vahvoja somaliväestöjä, kuten Etiopiassa ja Keniassa.
Ogadenin alueella asuvat 4,5 miljoonaa somalia ratkaisevat noin 90 % riidoistaan xeer-käräjillä.
Etiopian vallanpitäjät yrittävät ratkaista paikallisoikeuksissa ratkaisemattomia riitoja mutta usein turhaan. Jos muu ei auta, kootaan uudet Xeer-käräjät ehkä täydentämällä tuomareita, kunnes ratkaisu riitaan lopulta löytyy.


title: Xeer

text: Jopa Siad Barren hallintokaudella xeer-käräjät ohittivat valtiovallan väliintulon.


title: Xeer

text: Itsenäiseksi julistautunut Somalimaa on nimittänyt 25 xeer-käräjävanhinta maan parlamentin ylähuoneeseen. Näin on pyritty saamaan uskottavuutta uuden valtion itsenäisyydelle. Vaikka maan lait sallivat veronkeräyksen, perinteinen xeer-tulkinta kieltää verotuksen. Kansalaiset kutsuvatkin xeer-käräjät avuksi, kun valtiovalta lähettää veronkerääjät ovelle. Perinteinen laki Somaliassa on kirjoitetun lain yläpuolella.


title: Xeer

text: "Jos esimerkiksi joku on tuomittu tavallisessa tuomioistuimessa murhasta, mutta oikeusistuimen ulkopuolella korvaus asiasta on sovittu perinteisillä xeer-käräjillä, syyllinen voi vapautua korvauksia vastaan ilman muuta rangaistusta. Näin tapahtuu erityisesti maaseudulla, jossa virallisia tuomioistuimia ei ole tai jos uhrin ja syyllisen omaiset pääsevät sopimukseen asiasta. Kukaan ei voi estää vangitun vapauttamistakaan, jos asia on sovittu xeer-käräjillä."


title: Xeer

text: "Perinteistä somaliyhteisöä hallitsevat ajattomat, universaalit ihmisoikeudet sen sijaan, että niitä rajoittaisivat valtion alati muuttamat muodolliset lakipykälät." – Micheal van Notten


title: Xeer

text: Xeer-käräjillä laki ja rikokset määritellään omistusoikeutena. Xeer on enemmän vahinkoja kompensoiva kuin rankaiseva. Koska ratkaisut yksityisomistusta koskeviin kysymyksiin merkitsevät useammin korvausta kuin rangaistusta, vankeutta ei tunneta, ja sakotkin ovat harvinaisia. Korvauksia ei makseta tuomioistuimelle tai valtiovallalle vaan suoraan uhrille. Sakko saatetaan määrätä, kun esimerkiksi kamelin tappo on harkittu ja suunniteltu teko. Näissä harvinaisissa tapauksissa saatetaan määrätä korvauksen lisäksi uhrille yhdestä kamelista toinen kameli sakkona. Sakkoja saatetaan määrätä myös silloin, kun tekoon on syyllistynyt hyvää mainetta vaativan ammatin harjoittaja, uskonnollinen tai poliittinen johtaja, tuomari tai poliisi. Jos tällainen ihminen rikkoo lakia, häneltä vaaditaan korvauksena kaksinkertainen summa tavalliseen kansalaiseen nähden. Koska laki ja rikos määritellään omistusoikeuden mukaan, xeer-käräjät eivät hyväksy minkäänlaista verotusta.


title: Xeer

text: Somalian perinnelaki erottaa länsimaiseen tapaan uskonnon ja lain. Poikkeuksen tekevät perhe- ja perintölait, joissa somalit noudattavat šariaa. Jos näissä tapauksissa tavataan ristiriita perinnelain ja šarian välillä, xeer menee tavallisesti edelle. Somalialainen sanonta kuuluukin:


title: Xeer

text: Tämä osoittaa, että uskonto on yksityisasia, mutta xeer kuuluu koko yhteisölle.


title: Xeer

text:
Toisin kuin länsimaisissa yhteiskunnissa somalit tekevät selvän eron lain ja valtiovallan välillä. Lännessä virkamiehet kirjoittavat lait, xeer-käräjillä valtiovaltaa on kielletty sotkeutumasta oikeudenharjoitukseen. Vaikka kuka tahansa xeer-tuomariksi valittu voi toimia tuomarina, jos hänet on siihen valittu, hän ei voi kuitenkaan samaan aikaan toimia uskonnollisena tai poliittisena johtajana.
Korvauksen maksun varmistamiseksi siinä tapauksessa, että korvausvelvollinen on lapsi, pennitön, hullu tai ulkomaille muuttanut, xeer-käräjiin kuuluu, että kaikki samaan ryhmään kuuluvat henkilöt taataan yhdessä. Jos syyllinen ei pysty maksamaan korvausta, sen maksaa hänen ryhmänsä. Van Notten kuvaa mielenkiintoisella tavalla, kuinka tämä tapahtuu:


title: Xeer

text: "Henkilö, joka loukkaa toisen oikeuksia, eikä pysty itse korvaamaan vahinkoaan, vie asian perheelleen, joka maksaa korvauksen hänen puolestaan. Tämä voi kuitenkin tuottaa henkistä tuskaa, sillä kukaan perheen jäsenistä ei unohda velvollisuuttaan muistuttaa, kuinka paheellinen tai tyhmä tämä oli. Syntipukilta vaaditaan takeita, ettei sama virhe enää toistu uudestaan. Todellakin ne, jotka joutuvat korvaamaan perheenjäsenen hairahduksen, pitävät häntä jatkossa silmällä estääkseen tulevaisuudessa vastaavat virheet. Ampumatapauksessa he saattavat ottaa tältä pois aseen. Kun muualla maailmassa rikollisen uudelleenkoulutus on valtiovallan tehtävänä, Somaliassa rikoksen tekijän oikaisu kuuluu perheelle."


title: Xeer

text: Jos perhe väsyy lunastamaan jatkuvasti virheitä tekevän perheenjäsenensä, se saattaa hylätä tämän, minkä jälkeen hänestä tulee laisuojaton. Näin voi tapahtua myös ulkomaille muuttaneelle nuorelle, joka joutuu lain kanssa vastatusten. Kun suku ei enää takaa nuorta, hänen on muutettava pysyvästi ulkomaille.


title: Xeer

text: Jokaisella somalilla on oma, uskottu kaitsijansa; henkilö, joka on nimitetty tähän tehtävään hänen syntyessään. Kaitsija on se, joka istuu oikeudessa silloin, kun hänen asiaansa käsitellään. Tämä on hänen "oday"nsa, suvun vanhin.


title: Xeer

text: Oday valitaan huolella viikkojen tai kuukausien neuvottelujen tuloksena. Häntä ei valita siksi, että hänellä olisi valtaa suurperheen asioihin vaan puhtaasti hänen kokemuksensa, neuvottelutaitojensa ja viisautensa perusteella. Oday voi menettää asemansa, mikäli hänen neuvojaan ei arvosteta yhteisössä.


title: Xeer

text: Hyvä puoli siinä, että tuntee suojattinsa syntymästä lähtien, on se, että tuntee hänen kehityksensä ja siihen liittyvät tekijät ja pystyy seuraamaan ja ohjaamaan häntä jo ennen kuin pienet ongelmat muuttuvat isoiksi ja voivat johtaa rikoksiin.


title: Xeer

text: Somalit syntyvät laajennettuun perheeseen tai klaaniin, joka on poliittisesti riippumaton. Klaanin jäsen ei hyväksy, että kukaan komentaa häntä vastoin tahtoaan, oli kysymyksessä sitten toisen tai oman klaanin jäsen. Klaanit voivat solmia vapaaehtoisen liiton "juffo" vahvistaakseen vaikutusvaltaansa.


title: Xeer

text: "Jilib"-liittoon saattaa kuulua tuhansia ihmisiä. Se suojelee jäsentensä oikeuksia osallistumalla poliittiseen ja sosiaaliseen toimintaan. "Jilib"-liitto muodostuu useista suurperheistä. Näistä koostuu myös verirahaa maksava ryhmä siinä tapauksessa, että sen jäsen tappaa jäsenen toisesta jilib-liitosta tai klaanista.


title: Xeer

text: George Ayittey kuvaa klaanijärjestelmän dynamiikkaa ja rakennetta joustavaksi ja jokaisen Somalin omista tarpeista kumpuavaksi:


title: Xeer

text: "Jos yhteenliittymä ("jilib") ei enää palvele tarkoitustaan, se hylätään ja muodostetaan uusi liitto. Jilib-liittojen kokoonpano muuttuu koko ajan. Vanhat hajoavat, uusia, erilaisia liittoja syntyy tilanteen mukaan. Niistä ei kuitenkaan muodostu mitään valtiovaltaa." –George Ayittey


title: Xeer

text: Kun rikkomus on tapahtunut, syyllinen ottaa ensiksi yhteyttä omaan odayhinsä, joka puolestaan sopii neuvottelusta vahinkoa kärsineen osapuolen odayn kanssa. Jos kaksi odayta ei pysty ratkaisemaan ongelmaa, he kutsuvat kokoon laajemman kokoonpanon, jossa on mukana muita perheitä, jilibejä tai klaaneja edustavat odayt. Xeer-käräjillä vahinkoa kärsineen klaanin tehtävä on tutkia asiaa selvittääkseen korvauksen suuruuden.


title: Xeer

text: Tapaus käsitellään aina mahdollisimman matalalla tasolla ydinperheestä ("qoys") lähisukuun ("reer"), verirahan maksavaan rymään ("jilib"), alaklaaniin ("laaf") ja klaaniin ("qolo"). Suvun vanhimpia, jotka valitaan selvittämään asiaa, kutsutaan nimellä "xeer beegti", joka tarkoittaa tuomareina toimivien suvun vanhinten ryhmää. Vanhimmasta xeer beegtin jäsenestä qolossa tai klaanissa tulee klaanin johtajan neuvonantaja. Muutoin xeer beegti on tavallisesti sekalainen ryhmä, jossa on jäseniä niin vahinkoa kärsineestä kuin vahingon aiheuttaneesta klaanista ja tarpeen mukaan neutraaleja jäseniä. Xeer-käräjillä osallistuminen on estetty henkilöiltä, joilla on läheiset suhteet kumpaankaan osapuoleen, henkilökohtaisia vihamiehiä tai jotka ovat aiemmin osallistuneet saman asian käsittelyyn. Uskonnolliset ja poliittiset johtajat eivät voi toimia tuomareina.


title: Xeer

text: Kun käräjät on saatu kokoon, sen tehtävä on nimittää henkilö, joka tallentaa muistiinsa oikeuden keskustelut. Oikeus ilmoittaa sitten missä ja milloin se kokoontuu kuulemaan tapausta.


title: Xeer

text: Kun oikeudenkäynti alkaa, vahinkoa kärsinyt kutsutaan esittämään vaatimuksensa. Hän voi myös esittää asiansa asianhoitajan välityksellä. Hän voi myös konsultoida perhettään varmistaakseen, ettei ole unohtanut mitään. Lopuksi oikeus pyytää puolustajaa esittämään vastineensa ja vastavaatimuksensa.


title: Xeer

text: Sitten oikeuden istunto päättää todistajien kuulemisesta. Ristiriitainen todistus hyväksytään vain kolmen todistajan vahvistamana. Osapuolet voivat kutsua asiantuntijoita tai luonnetodistajia. Jos uhri on kuollut tai haavoittunut, oikeus pyytää uskonnollisesti arvostettua henkilöä kertomaan kuinka uhri kuoli tai oli haavoittunut. Tämän selostuksen pohjana on 1200-luvulla eläneen muslimoppineen Yahya ibn Sharaf al-Nawawin luoma käytäntö. Kun syytökset on kuultu todistusten kanssa, puolustuksella on tilaisuus kumota esitetyt syytteet, argumentit ja todisteet. Todistajien ristikuulustelu ei kuitenkaan ole tavallista.


title: Xeer

text: Tämän jälkeen oikeus kokoontuu tekemään johtopäätökset. Jos todistajat puhuvat ristiin, eikä kolmea yksimielistä todistajaa löydy, oikeus pyytää todistajia vannomaan valat. On monenlaisia valoja. Yksinkertaisin kuuluu ”Vannon henkeni kautta”. Vaihtoehtoisesti voi vannoa ”Vannon Allahin kautta”. Voimakkaampana valana vannotaan sama vala kolmeen kertaan. Tai jopa 50 kertaa. On myös erovala, jossa valan tekijä vannoo avioliittojensa nimissä. Jos vala osoittautuu vääräksi, avioliitto menettää laillisuutensa.


title: Xeer

text: Vaikka syyttäjä ei pystyisi vakuuttamaan oikeutta, puolustautuvalta vaaditaan syyttömyyden vala, ennen kuin hänet vapautetaan syytöksistä. Oikeuden päätös on "gar" somaliksi.


title: Xeer

text:
Useimmat somalit suhtautuvat skeptisesti kaikkeen keskitettyyn vallanpitoon ja pitävät keskushallinnon oikeusistuinta epäoikeudenmukaisena. Garowessa asuvien somaleiden sanoin:
"Xeer ei koskaan katoa, xeer on vahvempi kuin mikään hallituksen laki. Hallituksen lait eivät kansaa tyydytä; ne eivät tuo riittävästi oikeutta eivätkä rauhaa eri ryhmien välille." – Dahir Mohamed Grasi


title: Xeer

text: Useimmat somalit, yhtä lailla uudistusmieliset kuin vanhollisetkin, tukevat edelleen tätä järjestelmää. Useimmat uskovat, että xeer oikeusjärjestelmänä sopii parhaiten Somaliaan, jossa suullinen perinne xeer ja elinikäisten suhteiden painoarvo tekevät siitä tehokkaan tavalla, jota parempaa ei kenties ole. Paikallisen kansalaisjärjestön virkailijan sanoilla:


title: Xeer

text: "Xeerillä on kansan tuki. Sitä ei voi kieltää. Somalikulttuuri on merkillinen kulttuuri. Siinä on oma kauneutensa. Kaikki sopimukset tehdään ja riidat ratkaistaan yhteisesti sopimalla. Ilman taistelua. Tarvitsematta mitään taistelua." – Abdirahman Raghe


title: Karihaaran koulu

text: Karihaaran koulu on Kemissä Karihaaran kaupunginosassa toimiva peruskoulu, jossa on luokkia 1-9. Koulussa on noin 500 oppilasta ja 36 opettajaa. Koulun rehtorina toimii Jukka Vaaramaa.


title: Karihaaran koulu

text: Kemi Oy perusti Karihaaran koulun vuonna 1893. Koulu siirtyi, kotikuntansa, Kemin maalaiskunnan hallintaan vuosiksi 1898-1906, ja takaisin yhtiön hallintaan vuosiksi 1906-1924. Lopullisesti koulu kunnallistettiin 1924. Samana vuonna valmistui koulun ensimmäinen oma koulurakennus, jossa koulu toimi kunnes rakennus tuhoutui Lapin sodassa 1944. Ennen uuden koulurakennuksen valmistumista oppilaat olivat sijoitettuna Pajusaaren ja Paattion kouluihin. Nykyinen koulurakennus on arkkitehti Hannu K. Vainion suunnittelema ja se on rakennettu vuosina 1947–1949. Koulun siipirakennus on valmistunut 1950. Kemin kaupungin hallintaan koulu tuli suuressa alueliitoksessa 1931.


title: Moonwalker: The Storybook

text: Moonwalker: The Storybook on Moonwalker -elokuvaan perustuva kirja, jonka tarinan kirjoitti Michael Jackson.


title: Bilma

text: Bilma on keidaskaupunki suunnilleen Ténérén aavikkoalueen keskellä, Bilman departementissa, Agadezin alueella, Nigerissä. Kaupungin asukasluku on 2 291. Nigerin pääkaupunki Niamey sijaitsee noin 1 600 kilometrin päässä Bilmasta lounaaseen. Bilmaa asuttavat kanurit ja tubut.


title: Bilma

text: Bilma kärsi elokuussa 2006 kovimmasta tulvasta sitten vuoden 1923. Tulva tuhosi yli 1 194 kotia jättäen 4 369 ihmistä kodittomaksi. Kodittomiksi jääneistä lapsia oli 1 520. Ihmisiä majoitettiin väliaikaissuojiin. Tammikuussa 2007 lämpötila painui alle 10 asteeseen, mikä entisestään pahensi tilannetta. Punainen Risti auttoi hätääkärsiviä antamalla heille muun muassa ruokaa.


title: Bilma

text: Bilmassa Libyasta Tšadiin kulkeva pohjois–eteläsuuntainen kauppareitti kohtaa länsi–itäsuuntaisen reitin. Saharan eteläpuolisen Afrikan ja Välimeren rannikon välinen kaupankäynti on kuitenkin jo pitkään vähentynyt huomattavasti. Esimerkiksi kymmeniä tuhansia kameleita käsittäneet karavaanit ovat menneisyyttä.


title: Bilma

text: Bilman keitaalla vesi nousee maanpinnalle, josta vettä edelleen johdetaan kastelukanaviin. Bilmalaiset viljelevätkin vihanneksia. Bilmassa on myös suolantuotantoa.


title: Bilma

text: Bilman korkein keskilämpötila tammikuussa on 26°C ja matalin vastaavasti 8 °C. Huhtikuussa korkein keskilämpötila on 39 °C ja matalin 20 °C. Heinäkuussa korkein keskilämpötila on 42 °C ja matalin vastaavasti 24 °C. Lokakuussa korkein keskilämpötila on 37 °C ja matalin vastaavasti 18 °C. Korkein keskilämpötila joulukuussa on 27 °C ja matalin puolestaan 9 °C.


title: Halolan seisake

text: Halolan seisake (ratakm 261+150) oli Uudenkaupungin radan varressa sijainnut lakkautettu seisake. Se perustettiin Kalantiin vuonna 1932. Seisake lakkautettiin jo kolmentoista vuoden kuluttua, tammikuussa 1945.


title: Palolatikka

text: Palolatikka ("Aradus angularis") on erittäin harvinainen ludelaji. Se on ainoa Suomessa luonnonsuojeluasetuksella rauhoitettu lude.


title: Palolatikka

text: Palolatikka on musta, 4–5 millimetrin pituinen ja erittäin litteä lude. Ravintonsa se luultavasti imee palaneilla puilla elävistä lahottajasienistä, mutta muutoin sen elintavat ovat tuntemattomat.


title: Palolatikka

text: Lajista on tehty satunnaisia havaintoja Venäjän Kaukoidästä Pohjois-Ruotsiin ulottuvalta vyöhykkeeltä. Suomessa se on levinneisyydeltään maan pohjoisin latikkalaji. Sitä on löydetty Inarista, Kittilästä, Ilomantsista ja Lieksasta (Patvinsuon kansallispuistosta). Sen tyypillinen elinympäristö on palanut havumetsä ja aiemmin laji on todennäköisesti ollut nykyistä yleisempi. Lajia on vaikea havaita, minkä vuoksi sen esiintyvyyden varmistaminen on työlästä. Se elää palaneiden havupuiden kuoren alla ja mahdollisesti myös pudonneissa kuorenkappaleissa.


title: Palolatikka

text: Laji on riippuvainen metsäpaloista ja siirtyy kuloalueilta toisille, mikä vaikeuttaa sen suojelemista. Metsäpaloalueiden väheneminen onkin uhka lajin olemassaololle. Lajin säilymistä voidaan edistää niin sanotuilla luonnonsuojelupoltoilla.


title: Tädykkeet

text: Tädykkeet ("Veronica") on kasvisuku ratamokasvien heimossa. Aiemmin suku sijoitettiin naamakukkaiskasvien ("Scrophulariaceae") heimoon, joka nykyisessä Angiosperm Phylogeny Groupin luokittelussa on selvästi supistunut. Tädykkeitä on kaikkiaan yli 500 lajia. Ne ovat yleensä pieniä yksi- tai monivuotisia ruohoja. Monia tädykelajeja viljellään perennoina eli monivuotisina koristekasveina.


title: Tädykkeet

text: Alkuperäiset ja vakiintuneet lajit:


title: Tädykkeet

text:
Satunnaisena tavatut lajit:
Aiemmin tädykkeiden sukuun on sijoitettu virginiantädyke ("Veronicastrum virginicum", aik. "Veronica virginica"), joka kuuluu sukuun "Veronicastrum". Lähisukuiset pensastädykkeet kuuluvat sukuun "Hebe".


title: Imagine (Armin van Buurenin albumi)

text: Imagine on hollantilaisen trance DJ:n Armin van Buurenin kolmas studioalbumi. Albumi julkaistiin huhtikuussa 2008 Arminin oman Armada Music -levy-yhtiön kautta.


title: Jukka Laaksovirta

text: Jukka Laaksovirta (s. 5. heinäkuuta 1961 Rauma) on diplomi-insinööri, joka nimitettiin Destian toimitusjohtajaksi 1. kesäkuuta 2007. Hän erosi tehtävästään kesällä 2009, jouduttuaan talousrikosepäilyjen kohteeksi.


title: Jukka Laaksovirta

text: Laaksovirta valmistui diplomi-insinööriksi 1986. Ennen Destialle siirtymistään hän työskenteli varatoimitusjohtajana Finnlinesilla sekä Fortum Shippingin liiketoimintajohtajana.


title: Jukka Laaksovirta

text: Yleisradion "A-Studio"-ohjelma väitti 27. toukokuuta 2009 Laaksovirran ja hänen liikekumppaninsa Markku Saarikankaan junailleen sopimuksia konsulttiyritys JMJ Holdingille Destian kanssa. Laaksovirta erosi sopimuksiin liittyvien epäselvyyksien takia. Hän sai syytteen kuudesta eri luottamusaseman väärinkäytöstä. Sekä käräjä- että hovioikeus kuitenkin vapauttivat Laaksovirran kaikista syytteistä.


title: RHYNS-oireyhtymä

text: RHYNS-oireyhtymä on äärimmäisen harvinainen oireisto, jossa yhdistyvät retinitis pigmentosa, aivolisäkkeen vajaatoiminta, nefronoftiisi ja skeletaalinen dysplasia. Sen periytyvyys on todennäköisesti autosomissa peittyvää. Tähän mennessä oireisto on kuvattu neljällä miespuolisella potilaalla.


title: Vuorentaka (Valkeakoski)

text: Vuorentaka on kylä ja entinen säteriratsutila Sääksmäellä Valkeakoskella, Sääksmäentien varrella, Sääksmäen kirkolta katsoen Rapolanharjun takana, mistä kylä on saanut nimensä. Vuorentaka on historiallisesti kuulunut samaan jakokuntaan naapurikylän Rapolan kanssa, ja 1700-luvulla se oli hetken myös yhdysviljelyksessä Rapolan kartanon kanssa.


title: Vuorentaka (Valkeakoski)

text: 2000-luvulla Vuorentaan kylä on pääasiassa haja-asutusaluetta lukuun ottamatta sen alueelle osuvaa Mattilan asuinaluetta Sääksmäentien varressa noin kuuden kilometrin päässä kaupungin keskustasta ja noin kahden kilometrin päässä Sääksmäen kirkonkylästä. Mattilan talot sijoittuvat kolmen kujan, "Mattilantien", "Antintien" ja "Laavalantien" varsille.


title: David Arnold

text: David Arnold (s. 23. tammikuuta 1962 Luton, Beds, Yhdistynyt kuningaskunta) on brittiläinen elokuvasäveltäjä. Hänen tunnetuimpia töitään ovat "James Bond" -elokuvat 1997–2008, "Tähtiportti" (1994), "Independence Day – Maailmojen sota" (1996) sekä televisiosarja "Pikku-Britannia" (2003–2005), jonka kahdessa jaksossa hän on myös näytellyt.


title: Imagine

text: Imagine voi tarkoittaa seuraavia asioita:


title: Nemanja Matić

text: Nemanja Matić (s. 1. elokuuta 1988 Šabac, Jugoslavia) on serbialainen jalkapalloilija, pelipaikaltaan keskikenttäpelaaja, joka edustaa Englannin Valioliigassa pelaavaa Manchester Unitedia. Matić teki debyyttinsä Serbian A-maajoukkueessa 14. joulukuuta 2008 Puolaa vastaan.


title: Nemanja Matić

text: Myös Matićin nuorempi veli Uroš Matić on jalkapalloilija.


title: Individualistinen anarkismi

text: Individualistinen anarkismi viittaa useisiin anarkistisiin suuntauksiin, jotka asettavat yksilön ja hänen tahtonsa etusijalle kaikkiin ulkoisiin tekijöihin nähden: näitä ovat ryhmät, yhteisöt, valtiot, perinteet ja ideologiset järjestelmät.


title: Individualistinen anarkismi

text: Individualistinen anarkismi viittaa ryhmään eri filosofioita, joilla on toisistaan eroavia näkemyksiä. Ensimmäinen individualistis-anarkistinen ajattelija oli William Godwin, muita muun muassa Henry David Thoreau (transsendentalismi), Josiah Warren ("itseomistajuus"), Lysander Spooner ("luonnonoikeus"), Pierre-Joseph Proudhon (mutualismi), Herbert Spencer ("yhtäläisen vapauden laki"), Max Stirner (egoistinen anarkismi) sekä nykyään muun muassa David Friedman ja Murray Rothbard (anarkokapitalismi eli markkina-anarkismi).


title: Individualistinen anarkismi

text: Kuuluisa 1800-luvun individualistinen anarkisti Benjamin R. Tucker katsoi: "Jos yksilöllä on oikeus hallita itseään, kaikki ulkoinen hallinto on tyranniaa."


title: Individualistinen anarkismi

text: Varhaisia individualistisia anarkisteja olivat William Godwin, Pierre-Joseph Proudhon ja Max Stirner.


title: Individualistinen anarkismi

text: Individualistisen anarkismin haaroilla oli vähän yhteisiä tekijöitä; sellaisia olivat kuitenkin seuraavat:


title: Individualistinen anarkismi

text: 1. Individualismi, yksilöön keskittyminen ja yksilön asettaminen kaikenlaisten sosiaalisten ja ulkoisten konstruktioiden ja entiteettien kuten moraalisuuden, ideologian, sosiaalisten tapojen, uskonnon, metafysiikan, aatteiden tai toisten tahdon edelle.


title: Individualistinen anarkismi

text: 2. "Vallankumous"-käsitteen torjuminen tai varauksellinen suhtautuminen siihen: vallankumous nähdään massaliikkeenä, joka voi tuottaa uusia hierarkioita. Sen sijaan nämä anarkistit suosivat evolutiivisia keinoja, joissa anarkiaa (ulkoisen vallan puuttumista) lisätään vaihtoehtoisilla kokeilla esimerkiksi osuustoiminnalla, liitoilla tai kommuuneilla ja koulutuksella, jotka voidaan toteuttaa jo nykyoloissa riippumatta hallituksen toiminnasta. Myös sosialistisen anarkismin vallankumouksellinen suora toiminta torjutaan, mukaan lukien pommit ja salamurhat.


title: Individualistinen anarkismi

text: 3. Näkemys siitä, että suhteet toisiin ihmisiin tai asioihin saavat perustua vain yksilön omaan haluun ja voivat olla niin ohimeneviä ja kompromissittomia kuin halutaan, koska individualistisessa anarkismissa yleensä hylätään vaatimus yksilön uhrautumisesta. Näin Max Stirner suosittelee egoistien liittoja kuten ystävyys- ja rakkaussuhteita sekä leikkejä korostaen kuitenkin egoismin laajaa tulkintaa, jossa arvostetaan toisia yksilöitä ja näiden ainutlaatuisuutta: .